text:
και τα απαιτούμενα έγγραφα προσκομίζονται στο τελωνείο προορισμού κατά τις ημέρες και ώρες που είναι ανοικτό. Ωστόσο, το εν λόγω τελωνείο έχει τη δυνατότητα να επιτρέψει, μετά από αίτηση και με δαπάνες του ενδιαφερομένου, την εν λόγω προσκόμιση και πέραν των συγκεκριμένων ημερών και ωρών. Επίσης, το τελωνείο προορισμού έχει τη δυνατότητα να επιτρέψει, αιτήσει και δαπάνες του ενδιαφερομένου, την προσκόμιση των εμπορευμάτων και των απαιτούμενων εγγράφων σε οποιονδήποτε άλλο τόπο.
 2. Όταν τα εμπορεύματα προσκομίζονται στο τελωνείο προορισμού μετά την εκπνοή της προθεσμίας που όρισε το τελωνείο αναχώρησης και το εκπρόθεσμο οφείλεται, κατά την κρίση του τελωνείου προορισμού, σε δεόντως αιτιολογημένες περιστάσεις μη δυνάμενες να καταλογιστούν στον μεταφορέα ή στον κύριο υπόχρεο, ο τελευταίος θεωρείται ότι έχει τηρήσει την ταχθείσα προθεσμία.
 3. Το τελωνείο προορισμού φυλάσσει το συνοδευτικό έγγραφο διαμετακόμισης και ο έλεγχος των εμπορευμάτων διενεργείται με βάση, ιδίως, το μήνυμα “γνωστοποίηση αναμενόμενης άφιξης” το οποίο ελήφθη από το τελωνείο αναχώρησης.
 4. Με αίτημα του κύριου υπόχρεου και για να παρασχεθεί απόδειξη της λήξης του καθεστώτος σύμφωνα με το άρθρο 42 παράγραφος 1, το τελωνείο προορισμού θεωρεί το αντίγραφο του συνοδευτικού εγγράφου διαμετακόμισης με την ακόλουθη ένδειξη:
 —
 Εναλλακτική απόδειξη — 99202
 5. Η πράξη διαμετακόμισης μπορεί να περατωθεί σε τελωνείο διαφορετικό από εκείνο που προβλεπόταν αρχικά στη δήλωση διαμετακόμισης. Το τελωνείο αυτό καθίσταται τότε τελωνείο προορισμού.
 Σε περίπτωση που το νέο τελωνείο προορισμού υπάγεται σε συμβαλλόμενο μέρος διαφορετικό από εκείνο στο οποίο υπάγεται το αρχικά προβλεπόμενο τελωνείο, το νέο τελωνείο προορισμού ζητά να του αποσταλεί από το τελωνείο αναχώρησης ένα μήνυμα “γνωστοποίηση αναμενόμενης άφιξης”.
 Άρθρο 38
 Απόδειξη παραλαβής
 1. Το τελωνείο προορισμού θεωρεί την απόδειξη παραλαβής κατόπιν αιτήσεως του προσώπου που προσκομίζει τα εμπορεύματα και τα απαιτούμενα έγγραφα.
 2. Η απόδειξη παραλαβής είναι σύμφωνη με τις οδηγίες του προσαρτήματος ΙΙΙ.
 3. Η απόδειξη παραλαβής πρέπει να συμπληρώνεται προηγουμένως από τον ενδιαφερόμενο. Μπορεί να περιέχει εκτός του πλαισίου που προορίζεται για το τελωνείο προορισμού, άλλα στοιχεία σχετικά με την αποστολή. Η απόδειξη παραλαβής δεν μπορεί να αποτελέσει απόδειξη της λήξης του καθεστώτος κατά την έννοια του άρθρου 42 παράγραφος 1.
 Άρθρο 39
 Διαβίβαση των πληροφοριών
 1. Τα ο τελωνείο προορισμού ανακοινώνει στο τελωνείο αναχώρησης την άφιξη των εμπορευμάτων, την ημέρα της προσκόμισής τους στο τελωνείο προορισμού, μέσω του μηνύματος “γνωστοποίηση άφιξης”.
 2. Εφόσον η πράξη διαμετακόμισης έχει περατωθεί σε τελωνείο διαφορετικό από εκείνο που προβλεπόταν στη δήλωση διαμετακόμισης, το νέο τελωνείο προορισμού γνωστοποιεί την άφιξη στο τελωνείο αναχώρησης μέσω του μηνύματος “γνωστοποίηση άφιξης”.
 Το τελωνείο αναχώρησης γνωστοποιεί την άφιξη στο αρχικά δηλωθέν τελωνείο προορισμού με το μήνυμα “προώθηση γνωστοποίησης άφιξης”.
 3. Το μήνυμα “γνωστοποίηση άφιξης” που αναφέρεται στις παραγράφους 1 και 2 δεν μπορεί να αποτελέσει απόδειξη της λήξης του καθεστώτος κατά την έννοια του άρθρου 40 παράγραφος 2.
 4. Με εξαίρεση την περίπτωση δεόντως αιτιολογημένων περιστάσεων, το τελωνείο προορισμού κοινοποιεί το μήνυμα “αποτελέσματα ελέγχου” στο τελωνείο αναχώρησης το αργότερο την τρίτη ημέρα από την ημερομηνία προσκόμισης των εμπορευμάτων στο τελωνείο προορισμού. Εντούτοις, σε περίπτωση εφαρμογής του άρθρου 65, το τελωνείο προορισμού αποστέλλει στο τελωνείο αναχώρησης το μήνυμα “αποτελέσματα


text:
ελέγχου”, το αργότερο την έκτη ημέρα από την ημερομηνία παράδοσης των εμπορευμάτων.
 ΚΕΦΑΛΑΙΟ VI
 Έλεγχος της λήξης του καθεστώτος
 Άρθρο 40
 Λήξη και εκκαθάριση του καθεστώτος
 1. Το καθεστώς κοινής διαμετακόμισης λήγει και οι υποχρεώσεις του κύριου υπόχρεου τηρούνται, εφόσον τα εμπορεύματα που έχουν υπαχθεί στο καθεστώς, τα έγγραφα και τα απαιτούμενα στοιχεία περιέλθουν στο τελωνείο προορισμού, σύμφωνα με τις διατάξεις του καθεστώτος.
 2. Οι αρμόδιες αρχές εκκαθαρίζουν το καθεστώς κοινής διαμετακόμισης, όταν είναι σε θέση να βεβαιώσουν, βάσει της σύγκρισης των διαθέσιμων στα τελωνεία αναχώρησης και προορισμού στοιχείων, ότι το καθεστώς έληξε δεόντως.
 Άρθρο 41
 Διαδικασία έρευνας
 1. Εφόσον οι αρμόδιες αρχές της χώρας αναχώρησης δεν λάβουν το μήνυμα “γνωστοποίηση άφιξης” εντός της ταχθείσας προθεσμίας για την προσκόμιση των εμπορευμάτων στο τελωνείο προορισμού, ή εφόσον δεν λάβουν το μήνυμα “αποτελέσματα ελέγχου” εντός έξι ημερών από ημερομηνία λήψης του μηνύματος “γνωστοποίηση άφιξης”, θα πρέπει να εξετάσουν το ενδεχόμενο εφαρμογής του καθεστώτος έρευνας προκειμένου να συγκεντρωθούν τα στοιχεία που απαιτούνται για την εκκαθάριση του καθεστώτος ή, εάν τούτο δεν είναι δυνατόν:
 —
 να διαπιστώσουν εάν έχει γεννηθεί τελωνειακή οφειλή,
 —
 να προσδιορίσουν τον οφειλέτη,
 —
 να ορίσουν τις αρμόδιες για τη βεβαίωση της οφειλής αρχές.
 2. Η διαδικασία έρευνας τίθεται σε εφαρμογή το αργότερο εντός προθεσμίας επτά ημερών από τη λήξη μιας από τις προθεσμίες που αναφέρονται στην παράγραφο 1, εκτός εξαιρετικών περιπτώσεων που καθορίζονται με κοινή συμφωνία των συμβαλλομένων μερών. Η διαδικασία αυτή εφαρμόζεται αμέσως, αν οι αρμόδιες αρχές έχουν πληροφορηθεί σε προγενέστερο στάδιο ή αν έχουν υποψίες ότι δεν έληξε το καθεστώς.
 3. Σε περίπτωση που οι αρμόδιες αρχές της χώρας αναχώρησης έχουν λάβει μόνο το μήνυμα “γνωστοποίηση άφιξης”, κινούν τη διαδικασία έρευνας ζητώντας από το τελωνείο προορισμού που απέστειλε το μήνυμα “γνωστοποίηση άφιξης” την αποστολή του μηνύματος “αποτελέσματα ελέγχου”.
 4. Σε περίπτωση που οι αρμόδιες αρχές της χώρας αναχώρησης δεν λάβουν το μήνυμα “γνωστοποίηση άφιξης”, κινούν τη διαδικασία έρευνας ζητώντας τα απαιτούμενα για την εκκαθάριση του καθεστώτος στοιχεία από τον κύριο υπόχρεο ή, εφόσον διατίθενται επαρκή στοιχεία για την έρευνα στον προορισμό, από το τελωνείο προορισμού.
 Ο κύριος υπόχρεος πρέπει να κληθεί να παράσχει τα απαραίτητα στοιχεία για την εκκαθάριση του καθεστώτος, το αργότερο είκοσι οκτώ ημέρες από την ημερομηνία έναρξης του καθεστώτος έρευνας στο τελωνείο προορισμού όταν η πράξη διαμετακόμισης δε δύναται να εκκαθαρισθεί.
 5. Το τελωνείο προορισμού και ο κύριος υπόχρεος οφείλουν να ανταποκριθούν στο αίτημα που αναφέρεται στην παράγραφο 4 εντός είκοσι οκτώ ημερών. Εάν κατά την εν λόγω περίοδο παρασχεθούν επαρκή στοιχεία από τον κύριο υπόχρεο, οι αρμόδιες αρχές της χώρας αναχώρησης πρέπει να λάβουν υπόψη τις εν λόγω πληροφορίες ή να προβούν σε εκκαθάριση της πράξης, εφόσον το επιτρέπουν οι παρασχεθείσες πληροφορίες.
 6. Σε περίπτωση που τα κοινοποιηθέντα από τον κύριο υπόχρεο στοιχεία δεν επιτρέπουν την εκκαθάριση του καθεστώτος, αλλά θεωρούνται επαρκή από τις αρμόδιες αρχές της χώρας αναχώρησης για να συνεχιστεί η διαδικασία έρευνας, πρέπει να υποβάλλεται αμέσως σχετικό αίτημα στο εμπλεκόμενο τελωνείο.
 7. Όταν η διαδικασία έρευνας επιτρέπει να αποδειχθεί ότι το καθεστώς έληξε δεόντως, οι αρμόδιες αρχές της χώρας αναχώρησης

type: contracts

jurisdiction: EU


text:
προβαίνουν σε εκκαθάριση της πράξης και ενημερώνουν, χωρίς καθυστέρηση, τον κύριο υπόχρεο καθώς και, κατά περίπτωση, κάθε αρμόδια αρχή που έχει κινήσει τη διαδικασία είσπραξης σύμφωνα με το άρθρο 117.
 Άρθρο 41α
 1. Εφόσον μετά από την κίνηση του καθεστώτος έρευνας και πριν από τη λήξη της προθεσμίας που αναφέρεται στο άρθρο 116 παράγραφος 1 στοιχείο γ), η απόδειξη του τόπου όπου σημειώθηκαν τα γεγονότα που οδήγησαν στη γένεση της οφειλής παρέχεται με κάθε μέσο στις αρμόδιες αρχές της χώρας αναχώρησης, εφεξής καλούμενες “αιτούσες αρχές”, και εφόσον ο τόπος αυτός ευρίσκεται σε άλλο συμβαλλόμενο μέρος, οι αρμόδιες αρχές αποστέλλουν, χωρίς καθυστέρηση, τα διαθέσιμα στοιχεία στις αρχές που είναι αρμόδιες για τον τόπο αυτό, εφεξής καλούμενες “αρχές στις οποίες υποβάλλεται το αίτημα”.
 2. Οι αρχές στις οποίες υποβάλλεται το αίτημα βεβαιώνουν την παραλαβή της κοινοποίησης δηλώνοντας αν είναι υπεύθυνες για την είσπραξη. Σε περίπτωση που δεν δοθεί απάντηση εντός είκοσι οκτώ ημερών, οι αιτούσες αρχές πρέπει να συνεχίσουν αμέσως τη διαδικασία έρευνας.
 Άρθρο 42
 Εναλλακτική απόδειξη της λήξης του καθεστώτος
 1. Η απόδειξη ότι το καθεστώς έχει λήξει εντός των προθεσμιών που αναφέρονται στη δήλωση δύναται να παρέχεται από τον κύριο υπόχρεο, κατά τρόπο ικανοποιητικό για τις αρμόδιες αρχές, υπό μορφή εγγράφου το οποίο έχουν επικυρώσει οι αρμόδιες αρχές της χώρας προορισμού και το οποίο περιλαμβάνει ταυτοποίηση των εν λόγω εμπορευμάτων, αποδεικνύοντας ότι προσκομίστηκαν στο τελωνείο προορισμού ή, σε περίπτωση εφαρμογής του άρθρου 64, στον εγκεκριμένο παραλήπτη.
 2. Το καθεστώς κοινής διαμετακόμισης θεωρείται επίσης ότι έχει λήξει εάν ο κύριος υπόχρεος προσκομίσει, κατά τρόπο ικανοποιητικό για τις αρμόδιες αρχές, ένα από τα ακόλουθα έγγραφα ταυτοποίησης των εμπορευμάτων:
 α)
 τελωνειακό παραστατικό υπαγωγής σε τελωνειακό προορισμό σε τρίτη χώρα·
 β)
 έγγραφο που έχει εκδοθεί σε τρίτη χώρα, έχει θεωρηθεί από τις τελωνειακές αρχές της εν λόγω χώρας και πιστοποιεί ότι τα εμπορεύματα θεωρούνται ότι έχουν τεθεί σε ελεύθερη κυκλοφορία στην συγκεκριμένη τρίτη χώρα.
 3. Τα έγγραφα που αναφέρονται στην παράγραφο 2 δύνανται να αντικαθίστανται από αντίγραφά τους ή φωτοαντίγραφα επικυρωμένα από τον οργανισμό που έχει θεωρήσει τα πρωτότυπα έγγραφα, από τις αρχές των εμπλεκόμενων τρίτων χωρών ή από τις αρχές μιας από τις χώρες.
 Άρθρο 43
 Έλεγχος εκ των υστέρων
 1. Οι αρμόδιες αρχές δύνανται να προβαίνουν σε εκ των υστέρων έλεγχο των ανταλλασσόμενων πληροφοριών, καθώς και των εγγράφων, εντύπων, εγκρίσεων ή δεδομένων που αφορούν το καθεστώς κοινής διαμετακόμισης, έτσι ώστε να επαληθεύουν τη γνησιότητα ή την ακρίβεια των πληροφοριών και των ενδεχόμενων αποτυπωμάτων των σφραγίδων που έχουν τεθεί. Οι εν λόγω έλεγχοι διενεργούνται σε περίπτωση αμφιβολιών ή υποψίας για απάτη. Είναι δυνατό, επίσης, να διενεργούνται βάσει ανάλυσης κινδύνων ή δειγματοληπτικά.
 2. Οι αρμόδιες αρχές που παραλαμβάνουν αίτημα εκ των υστέρων ελέγχου ανταποκρίνονται σ’ αυτό χωρίς καθυστέρηση.
 3. Όταν οι αρμόδιες αρχές της χώρας αναχώρησης ζητούν τον εκ των υστέρων έλεγχο των συνοδευτικών εγγράφων διαμετακόμισης και των πληροφοριών τις οποίες περιλαμβάνει το μήνυμα “αποτελέσματα ελέγχου” σε περίπτωση αμφιβολίας ή υποψίας για απάτη, θεωρείται ότι δεν πληρούνται οι όροι του άρθρου 40 παράγραφος 2, μέχρις ότου επιβεβαιωθεί η αυθεντικότητα ή η ακρίβεια των στοιχείων


text:
για τα οποία ζητήθηκε ο έλεγχος εκ των υστέρων.
 4. Οι διατάξεις αυτές εφαρμόζονται κατ’ αναλογία στο άρθρο 22.
 ΤΙΤΛΟΣ ΙΙΙ
 ΑΠΛΟΥΣΤΕΥΣΕΙΣ
 ΚΕΦΑΛΑΙΟ Ι
 Γενικές διατάξεις για τις απλουστεύσεις
 Άρθρο 44
 Πεδίο εφαρμογής
 1. Κατόπιν αιτήσεως του κύριου υπόχρεου ή του παραλήπτη, ανάλογα με την περίπτωση, οι αρμόδιες αρχές δύνανται να επιτρέπουν τις ακόλουθες απλουστεύσεις:
 α)
 χρησιμοποίηση συνολικής εγγύησης ή απαλλαγή από την υποχρέωση της σύστασης εγγύησης·
 β)
 χρησιμοποίηση ειδικών μολυβδοσφραγίδων·
 γ)
 απαλλαγή από την υποχρέωση τήρησης υποχρεωτικής διαδρομής·
 δ)
 το καθεστώς εγκεκριμένου αποστολέα·
 ε)
 το καθεστώς εγκεκριμένου παραλήπτη·
 στ)
 εφαρμογή απλουστευμένων διαδικασιών κατάλληλων για ορισμένα μεταφορικά μέσα:
 i)
 εμπορεύματα που μεταφέρονται σιδηροδρομικώς ή με μεγάλα εμπορευματοκιβώτια,
 ii)
 εμπορεύματα που μεταφέρονται αεροπορικώς,
 iii)
 εμπορεύματα που μεταφέρονται με δίκτυο αγωγών·
 ζ)
 εφαρμογή άλλων απλουστευμένων διαδικασιών που βασίζονται στο άρθρο 6 της σύμβασης.
 2. Με την επιφύλαξη αντίθετων διατάξεων του παρόντος προσαρτήματος ή της άδειας, όταν εγκρίνονται οι απλουστεύσεις που αναφέρονται στην παράγραφο 1 στοιχεία α) και ζ), ισχύουν σε όλες τις χώρες. Όταν εγκρίνονται οι απλουστεύσεις που αναφέρονται στα στοιχεία β), γ) και δ), ισχύουν μόνο για τις πράξεις κοινής διαμετακόμισης που αρχίζουν στη χώρα όπου χορηγήθηκε η άδεια. Όταν εγκρίνεται η απλούστευση που αναφέρεται στο στοιχείο στ), ισχύει μόνο στις χώρες όπου χορηγήθηκε η άδεια.
 Άρθρο 45
 Γενικοί όροι χορήγησης της άδειας
 1. Η άδεια που αναφέρεται στο άρθρο 44 παράγραφος 1 παρέχεται μόνο στα πρόσωπα τα οποία:
 α)
 είναι εγκατεστημένα σε συμβαλλόμενο μέρος· η άδεια, ωστόσο, για την χρησιμοποίηση συνολικής εγγύησης μπορεί να παρέχεται μόνο στα πρόσωπα που είναι εγκατεστημένα στη χώρα σύστασης της εγγύησης·
 β)
 κάνουν τακτική χρήση του καθεστώτος κοινής διαμετακόμισης ή οι αρμόδιες αρχές γνωρίζουν ότι είναι σε θέση να ανταποκριθούν στις υποχρεώσεις που απορρέουν από το εν λόγω καθεστώς ή, όταν πρόκειται για την απλούστευση που αναφέρεται στο άρθρο 44 παράγραφος 1 στοιχείο ε), παραλαμβάνουν τακτικά εμπορεύματα που έχουν υπαχθεί στο καθεστώς κοινής διαμετακόμισης και
 γ)
 δεν έχουν διαπράξει σοβαρές ή επανειλημμένες παραβάσεις της τελωνειακής ή φορολογικής νομοθεσίας.
 2. Για να διασφαλιστεί η ορθή διαχείριση των απλουστευμένων διαδικασιών, η άδεια παρέχεται μόνον όταν:
 α)
 οι αρμόδιες αρχές είναι σε θέση να ασκήσουν την επιτήρηση και τον έλεγχο του καθεστώτος χωρίς να χρειάζεται να απασχολήσουν διοικητικό δυναμικό δυσανάλογο προς τις ανάγκες των εν λόγω προσώπων·
 β)
 και τα πρόσωπα τηρούν λογιστικές εγγραφές που επιτρέπουν στις αρμόδιες αρχές να διενεργούν αποτελεσματικό έλεγχο.
 Άρθρο 46
 Περιεχόμενο της αίτησης για τη χορήγηση άδειας
 1. Η αίτηση για τη χορήγηση άδειας χρησιμοποίησης απλουστευμένων διαδικασιών, καλούμενη εφεξής “η αίτηση”, φέρει ημερομηνία και υπογραφή. Δύναται να συντάσσεται γραπτώς ή να υποβάλλεται με τη χρήση ηλεκτρονικών μεθόδων επεξεργασίας δεδομένων, υπό τους όρους και με τον τρόπο που καθορίζουν οι αρμόδιες αρχές.
 2. Η αίτηση πρέπει να περιλαμβάνει τα στοιχεία που επιτρέπουν στις αρμόδιες αρχές να βεβαιώνονται για την τήρηση των όρων έγκρισης των ζητούμενων απλουστευμένων διαδικασιών.
 Άρθρο 47
 Ευθύνη του αιτούντος
 Το πρόσωπο που ζητεί άδεια για την εφαρμογή απλουστευμένων διαδικασιών είναι υπεύθυνο, βάσει των ισχυουσών διατάξεων στα συμβαλλόμενα μέρη και με την επιφύλαξη της ενδεχόμενης εφαρμογής ποινικών διατάξεων, για:
 α)
 την ακρίβεια


text:
των παρεχομένων πληροφοριών·
 β)
 την εγκυρότητα των συνημμένων εγγράφων.
 Άρθρο 48
 Αρμόδιες αρχές
 1. Η αίτηση υποβάλλεται στις αρμόδιες αρχές της χώρας στην οποία είναι εγκατεστημένος ο αιτών.
 2. Η άδεια εκδίδεται ή η αίτηση απορρίπτεται σύμφωνα με τις διατάξεις που ισχύουν στα συμβαλλόμενα μέρη.
 3. Η απόφαση για την απόρριψη της αίτησης κοινοποιείται στον αιτούντα σύμφωνα με τις ισχύουσες στα συμβαλλόμενα μέρη προθεσμίες και διατάξεις. Η απόφαση πρέπει να είναι αιτιολογημένη.
 Άρθρο 49
 Περιεχόμενο της άδειας
 1. Το πρωτότυπο της άδειας, που φέρει ημερομηνία και υπογραφή, καθώς και ένα ή περισσότερα επικυρωμένα αντίγραφα αυτού παραδίδονται στο δικαιούχο.
 2. Στην άδεια διευκρινίζονται οι όροι υπό τους οποίους εφαρμόζονται οι απλουστευμένες διαδικασίες και καθορίζεται ο τρόπος λειτουργίας και ελέγχου αυτών. Αρχίζει να ισχύει κατά την ημερομηνία έκδοσής της.
 3. Το πρόσωπο που ζητεί άδεια για την εφαρμογή απλουστευμένων διαδικασιών είναι υπεύθυνο για την τήρηση όλων των υποχρεώσεων που αφορούν την υπαγωγή των εν λόγω εμπορευμάτων στο καθεστώς κοινής διαμετακόμισης.
 4. Στην περίπτωση των απλουστευμένων διαδικασιών που αναφέρονται στα στοιχεία β), γ) και στ) της παραγράφου 1 του άρθρου 44, η άδεια προσκομίζεται κάθε φορά που ζητείται από το τελωνείο αναχώρησης.
 Άρθρο 50
 Ανάκληση και τροποποίηση
 1. Ο δικαιούχος της άδειας υποχρεούται να ενημερώνει τις αρμόδιες αρχές για κάθε περιστατικό που προκύπτει μετά την έκδοση της άδειας και ενδέχεται να έχει επιπτώσεις στη διατήρηση ή το περιεχόμενό της.
 2. Η άδεια ανακαλείται ή τροποποιείται από τις αρμόδιες αρχές όταν:
 α)
 ένας ή περισσότεροι από τους όρους που τίθενται για την έκδοσή της δεν πληρούνταν ή δεν πληρούνται πλέον· ή
 β)
 ένα περιστατικό που προέκυψε μετά την χορήγηση της άδειας έχει επιπτώσεις στη διατήρηση ή στο περιεχόμενό της.
 3. Η άδεια μπορεί να ανακληθεί ή να τροποποιηθεί από τις αρμόδιες αρχές εφόσον ο δικαιούχος δεν πληροί πλέον μια υποχρέωση που τον βαρύνει σύμφωνα με την εν λόγω άδεια.
 4. Η απόφαση τροποποίησης ή ανάκλησης της άδειας αιτιολογείται. Κοινοποιείται στον δικαιούχο της άδειας.
 5. Η ανάκληση ή τροποποίηση μιας άδειας ισχύει από την ημερομηνία κοινοποίησής της. Ωστόσο, σε εξαιρετικές περιπτώσεις και εφόσον το απαιτεί το νόμιμο συμφέρον του δικαιούχου της άδειας, οι αρμόδιες αρχές δύνανται να διαφοροποιούν την ημερομηνία θέσης σε ισχύ της ανάκλησης ή της τροποποίησης. Η ημερομηνία έναρξης ισχύος αναφέρεται στην απόφαση.
 Άρθρο 51
 Φύλαξη των φακέλων από τις αρμόδιες αρχές
 1. Οι αρμόδιες αρχές φυλάσσουν τις αιτήσεις και τα συνημμένα σχετικά έγγραφα καθώς και αντίγραφο των εκδοθεισών αδειών.
 2. Σε περίπτωση που απορριφθεί αίτηση ή ανακληθεί άδεια, η αίτηση και, κατά περίπτωση, η απόφαση απόρριψης της αίτησης ή ανάκλησης της άδειας, καθώς και όλα τα συνημμένα έγγραφα φυλάσσονται για τρία τουλάχιστον έτη από τη λήξη του ημερολογιακού έτους κατά το οποίο απορρίφθηκε η αίτηση ή ανακλήθηκε η άδεια.
 ΚΕΦΑΛΑΙΟ ΙΙ
 Συνολική εγγύηση και απαλλαγή από την υποχρέωση σύστασης εγγύησης
 Άρθρο 52
 Ποσό αναφοράς
 1. Ο κύριος υπόχρεος χρησιμοποιεί τη συνολική εγγύηση ή την απαλλαγή από την υποχρέωση σύστασης εγγύησης εντός των ορίων ενός ποσού αναφοράς.
 2. Το ποσό αναφοράς αντιστοιχεί στο ποσό της οφειλής που ενδέχεται να γεννηθεί για εμπορεύματα που


text:
υπάγονται από τον κύριο υπόχρεο στο καθεστώς κοινής διαμετακόμισης για χρονικό διάστημα τουλάχιστον μιας εβδομάδας.
 Το ποσό αυτό καθορίζεται από το τελωνείο εγγύησης σε συνεργασία με τον ενδιαφερόμενο:
 α)
 με βάση τα στοιχεία που αφορούν τα εμπορεύματα που μεταφέρθηκαν κατά το παρελθόν και εκτίμηση του όγκου των προβλεπόμενων πράξεων κοινής διαμετακόμισης που απορρέουν μεταξύ άλλων, από τα εμπορικά έγγραφα και τις λογιστικές εγγραφές του ενδιαφερομένου·
 β)
 λαμβάνοντας υπόψη τα υψηλότερα ποσοστά των δασμών και επιβαρύνσεων, συμπεριλαμβανομένων των εισαγωγικών δασμών, που θα εφαρμόζονταν στη χώρα όπου ανήκει το τελωνείο εγγύησης εάν το συγκεκριμένο είδος εμπορευμάτων εισαγόταν από τρίτη χώρα και ετίθετο σε ανάλωση. Για τον εν λόγω υπολογισμό, τα κοινοτικά εμπορεύματα που μεταφέρονται κατ’ εφαρμογή της σύμβασης καθεστώτος κοινής διαμετακόμισης θεωρούνται ως εμπορεύματα μη κοινοτικά.
 Εφόσον διατίθενται τα απαραίτητα στοιχεία, πραγματοποιείται ακριβής υπολογισμός του ποσού των δασμών και των λοιπών επιβαρύνσεων σχετικά με τις οποίες ο κύριος υπόχρεος παρέχει εγγύηση για κάθε πράξη διαμετακόμισης, Σε αντίθετη περίπτωση, εφόσον πρόκειται για εμπορεύματα διαφορετικά από εκείνα που αναφέρονται στον κατάλογο του παραρτήματος Ι, το ποσό θεωρείται ότι ανέρχεται σε 7 000 ευρώ, εκτός και αν από άλλα στοιχεία που διαθέτουν οι αρμόδιες αρχές προκύπτουν άλλα ποσά.
 3. Το τελωνείο εγγύησης προβαίνει σε επανεξέταση του ποσού αναφοράς, με βάση ιδίως αίτημα του κύριου υπόχρεου και, εφόσον παραστεί ανάγκη, αναπροσαρμόζει το εν λόγω ποσό.
 4. Κάθε κύριος υπόχρεος οφείλει να διασφαλίζει ότι τα σχετικά αναληφθέντα ποσά δεν υπερβαίνουν το ποσό αναφοράς, λαμβανομένων υπόψη των πράξεων για τις οποίες δεν έχει ακόμα λήξει το καθεστώς.
 Τα ηλεκτρονικά συστήματα των αρμοδίων αρχών επεξεργάζονται τα σχετικά στοιχεία και δύνανται να ελέγχουν τη χρησιμοποίηση του ποσού αναφοράς για κάθε πράξη διαμετακόμισης.
 Άρθρο 53
 Ύψος της συνολικής εγγύησης και απαλλαγή από την υποχρέωση σύστασης εγγύησης
 1. Η συνολική εγγύηση πρέπει να καλύπτει ποσό ίσο με το ποσό αναφοράς που αναφέρεται στο άρθρο 52.
 2. Στα άτομα που αποδεικνύουν στις αρμόδιες αρχές ότι διαθέτουν υγιή οικονομική κατάσταση και πληρούν τα πρότυπα αξιοπιστίας που αναφέρονται στις παραγράφους 3 και 4 είναι δυνατό να επιτραπεί η σύσταση συνολικής εγγύησης μειωμένου ποσού ή η απαλλαγή από την υποχρέωση σύστασης εγγύησης.
 3. Το ποσό της συνολικής εγγύησης μπορεί να μειωθεί:
 α)
 στο 50 % του ποσού αναφοράς, όταν ο κύριος υπόχρεος αποδεικνύει ότι διαθέτει επαρκή πείρα όσον αφορά τη χρησιμοποίηση του καθεστώτος κοινής διαμετακόμισης·
 β)
 στο 30 % του ποσού αναφοράς όταν ο κύριος υπόχρεος αποδεικνύει ότι διαθέτει επαρκή πείρα όσον αφορά τη χρησιμοποίηση του καθεστώτος κοινής διαμετακόμισης και διατηρεί υψηλού επιπέδου συνεργασία με τις αρμόδιες αρχές.
 4. Απαλλαγή από την υποχρέωση σύστασης εγγύησης μπορεί να χορηγηθεί όταν ο κύριος υπόχρεος αποδεικνύει ότι διαθέτει επαρκή πείρα όσον αφορά τη χρησιμοποίηση του καθεστώτος κοινής διαμετακόμισης, ότι διατηρεί υψηλού επιπέδου συνεργασία με τις αρμόδιες αρχές, ότι έχει τον έλεγχο της μεταφοράς και ότι διαθέτει καλή οικονομική κατάσταση, επαρκή για την επιτυχή εκπλήρωση των υποχρεώσεών του.
 5. Για την εφαρμογή των παραγράφων 3 και 4, οι χώρες λαμβάνουν υπόψη τις διατάξεις του παραρτήματος ΙΙΙ.
 Άρθρο 53α
 Τρόποι χρήσης της συνολικής εγγύησης και απαλλαγής από την σύσταση εγγύησης
 Για


text:
κάθε συνολική εγγύηση ή/και κάθε απαλλαγή από την σύσταση εγγύησης,
 α)
 χορηγείται στον κύριο υπόχρεο ένας “αριθμός αναφοράς της εγγύησης” συνδεδεμένος με ένα ποσό αναφοράς·
 β)
 χορηγείται και κοινοποιείται στον κύριο υπόχρεο από το τελωνείο εγγύησης ένας αρχικός κωδικός πρόσβασης που αντιστοιχεί στον “αριθμό αναφοράς της εγγύησης”.
 Για την εν λόγω εγγύηση ο κύριος υπόχρεος δύναται να ορίσει έναν ή περισσότερους κωδικούς πρόσβασης, για τον ίδιο ή τους εκπροσώπους του.
 Άρθρο 54
 Ειδικές διατάξεις για τα εμπορεύματα που παρουσιάζουν αυξημένους κινδύνους
 1. Στη περίπτωση των εμπορευμάτων που περιλαμβάνονται στον κατάλογο του παραρτήματος Ι, ο κύριος υπόχρεος οφείλει, προκειμένου να λάβει άδεια για σύσταση συνολικής εγγύησης, να αποδεικνύει ότι εκτός του ότι πληροί τους όρους του άρθρου 45, ότι διαθέτει υγιή οικονομική κατάσταση, ότι διαθέτει επαρκή πείρα όσον αφορά τη χρησιμοποίηση του καθεστώτος κοινής διαμετακόμισης και είτε ότι διατηρεί υψηλού επιπέδου συνεργασία με τις αρμόδιες αρχές, είτε ότι έχει τον έλεγχο της μεταφοράς.
 2. Για τα εν λόγω εμπορεύματα, το ποσό της συνολικής εγγύησης μπορεί να μειωθεί:
 α)
 στο 50 % του ποσού αναφοράς, όταν ο κύριος υπόχρεος αποδεικνύει ότι διατηρεί υψηλού επιπέδου συνεργασία με τις αρμόδιες αρχές και ότι έχει τον έλεγχο της μεταφοράς·
 β)
 στο 30 % του ποσού αναφοράς, όταν ο κύριος υπόχρεος αποδεικνύει ότι διατηρεί υψηλού επιπέδου συνεργασία με τις αρμόδιες αρχές, ότι έχει τον έλεγχο της μεταφοράς και ότι διαθέτει επαρκείς οικονομικές πηγές, για την επιτυχή τήρηση των υποχρεώσεών του.
 3. Για την εφαρμογή της παραγράφου 2, οι χώρες λαμβάνουν υπόψη τις διατάξεις του παραρτήματος ΙΙΙ.
 4. Οι προηγούμενες παράγραφοι εφαρμόζονται επίσης όταν στην αίτηση για τη χρησιμοποίηση συνολικής εγγύησης αναφέρεται σαφώς η χρήση του ιδίου πιστοποιητικού συνολικής εγγύησης όχι μόνο για εμπορεύματα που περιλαμβάνονται στον κατάλογο του παραρτήματος Ι αλλά και για εμπορεύματα που δεν αναφέρονται στον εν λόγω κατάλογο.
 5. Η απαλλαγή από την υποχρέωση σύστασης εγγύησης δεν εφαρμόζεται στις πράξεις κοινής διαμετακόμισης που αφορούν τα εμπορεύματα που αναφέρονται στον κατάλογο του παραρτήματος Ι.
 6. Λαμβανομένων υπόψη των αρχών που διέπουν τη χορήγηση άδειας για χρήση συνολικής εγγύησης και τη μείωση του ποσού της εγγύησης, η σύσταση συνολικής εγγύησης μειωμένου ποσού μπορεί να απαγορευθεί προσωρινά, κατ’ εξαίρεση, όταν υπάρχουν ειδικές περιστάσεις.
 7. Λαμβανομένων υπόψη των αρχών που διέπουν τη χορήγηση άδειας για χρήση συνολικής εγγύησης και τη μείωση του ποσού της εγγύησης, η σύσταση συνολικής εγγύησης μπορεί να απαγορευθεί προσωρινά για τα εμπορεύματα που αποτέλεσαν, στο πλαίσιο της συνολικής εγγύησης, αντικείμενο διαπιστωθείσας απάτης σε μεγάλη έκταση.
 8. Οι προϋποθέσεις εφαρμογής των παραγράφων 6 και 7 περιγράφονται στο παράρτημα IV.
 Άρθρο 55
 Πράξη εγγύησης
 1. Η σύσταση της συνολικής εγγύησης πραγματοποιείται από τριτεγγυητή.
 2. Πρέπει να αποτελεί το αντικείμενο πράξης εγγύησης σύμφωνα με το υπόδειγμα του παραρτήματος Γ4 του προσαρτήματος ΙΙΙ. Η πράξη εγγύησης φυλάσσεται από το τελωνείο εγγύησης.
 3. Οι διατάξεις του άρθρου 19 παράγραφος 2 εφαρμόζεται κατ’ αναλογία.
 Άρθρο 56
 Πιστοποιητικά συνολικής εγγύησης ή απαλλαγής από την υποχρέωση σύστασης εγγύησης
 1. Βάσει της άδειας, οι αρμόδιες αρχές χορηγούν στον κύριο υπόχρεο ένα ή περισσότερα πιστοποιητικά συνολικής εγγύησης ή απαλλαγής από την υποχρέωση σύστασης


text:
εγγύησης, καλούμενα εφεξής “πιστοποιητικά”, τα οποία συντάσσονται σύμφωνα με το προσάρτημα ΙΙΙ και του επιτρέπουν να αποδείξει είτε τη σύσταση συνολικής εγγύησης είτε την απαλλαγή από την υποχρέωση σύστασης εγγύησης στο πλαίσιο της εφαρμογής του άρθρου 22 παράγραφος 1 στοιχείο β).
 2. Η διάρκεια ισχύος του πιστοποιητικού περιορίζεται σε δύο έτη. Ωστόσο, το τελωνείο εγγύησης δύναται να παρατείνει το διάστημα αυτό άπαξ κατά δύο το πολύ έτη.
 Άρθρο 57
 Ανάκληση και υπαναχώρηση
 1. Η παράγραφος 1 και η παράγραφος 2 πρώτο εδάφιο του άρθρου 22 εφαρμόζονται κατ’ αναλογία στην ανάκληση ή στην υπαναχώρηση από τη συνολική εγγύηση.
 2. Η ανάκληση της άδειας για τη σύσταση συνολικής εγγύησης ή της απαλλαγής από την υποχρέωση σύστασης εγγύησης από τις αρμόδιες αρχές ή η ανάκληση της απόφασης με την οποία το τελωνείο εγγύησης αποδέχθηκε την ανάληψη της υποχρέωσης από τον τριτεγγυητή ή η υπαναχώρηση του τριτεγγυητή από τις υποχρεώσεις του, καθώς και η ημερομηνία ισχύος τους, πρέπει να εισάγονται στο μηχανογραφικό σύστημα από το τελωνείο εγγύησης.
 3. Κατά την ημερομηνία ισχύος της ανάκλησης της άδειας ή υπαναχώρησης, κανένα πιστοποιητικό εκδοθέν για την εφαρμογή του άρθρου 25 παράγραφος 1.β) δεν δύναται να χρησιμοποιείται για την υπαγωγή των εμπορευμάτων στο καθεστώς κοινής διαμετακόμισης και τα πιστοποιητικά αυτά πρέπει να επιστρέφονται χωρίς καθυστέρηση στο τελωνείο εγγύησης από τον κύριο υπόχρεο.
 Κάθε χώρα κοινοποιεί στην Επιτροπή τα στοιχεία αναγνώρισης των ισχυόντων πιστοποιητικών που δεν έχουν επιστραφεί ή που έχουν δηλωθεί ως κλαπέντα, απολεσθέντα ή παραποιηθέντα. Η Επιτροπή ενημερώνει σχετικά τις λοιπές χώρες.
 ΚΕΦΑΛΑΙΟ ΙΙΙ
 Χρησιμοποίηση μολυβδοσφραγίδων ειδικού τύπου
 Άρθρο 58
 1. Οι αρμόδιες αρχές μπορούν να επιτρέπουν, όσον αφορά τα μεταφορικά μέσα ή τα δέματα, στον κύριο υπόχρεο τη χρησιμοποίηση ειδικών μολυβδοσφραγίδων, εφόσον γίνεται αποδεκτό από τις αρμόδιες αρχές ότι οι εν λόγω μολυβδοσφραγίδες ανταποκρίνονται στα χαρακτηριστικά που αναφέρονται στο παράρτημα ΙΙ.
 2. Ο κύριος υπόχρεος εισάγει στα δεδομένα της δήλωσης διαμετακόμισης τον αριθμό, τον τύπο και τα σημεία των χρησιμοποιούμενων μολυβδοσφραγίδων.
 Θέτει τις μολυβδοσφραγίδες το αργότερο κατά την παραλαβή των εμπορευμάτων.
 ΚΕΦΑΛΑΙΟ IV
 Απαλλαγή από την υποχρεωτική διαδρομή
 Άρθρο 59
 Οι αρμόδιες αρχές μπορούν να παρέχουν απαλλαγή από την υποχρέωση τήρησης υποχρεωτικής διαδρομής στον κύριο υπόχρεο ο οποίος λαμβάνει τα μέτρα που επιτρέπουν στις αρμόδιες αρχές να γνωρίζουν ανά πάσα στιγμή με βεβαιότητα τον τόπο στον οποίο βρίσκεται η αποστολή.
 ΚΕΦΑΛΑΙΟ V
 Καθεστώς εγκεκριμένου αποστολέα
 Άρθρο 60
 Εγκεκριμένος αποστολέας
 Σε κάθε πρόσωπο που προτίθεται να εκτελέσει πράξεις κοινής διαμετακόμισης χωρίς να προσκομίσει στο τελωνείο αναχώρησης ή σε οποιονδήποτε άλλο εγκεκριμένο τόπο τα εμπορεύματα που αποτελούν το αντικείμενο της δήλωσης διαμετακόμισης, είναι δυνατό να παραχωρείται το καθεστώς εγκεκριμένου αποστολέα.
 Η απλούστευση αυτή παρέχεται μόνο στα πρόσωπα, στα οποία έχει επιτραπεί η σύσταση συνολικής εγγύησης ή απαλλαγή από την υποχρέωση σύστασης εγγύησης.
 Άρθρο 61
 Περιεχόμενο της άδειας
 Στην άδεια καθορίζονται ιδίως:
 α)
 το τελωνείο ή τα τελωνεία αναχώρησης που είναι αρμόδια για τις πράξεις κοινής διαμετακόμισης που πρόκειται να αναληφθούν·
 β)
 η προθεσμία που έχουν οι αρμόδιες αρχές μετά από την υποβολή της δήλωσης από τον εγκεκριμένο αποστολέα προκειμένου να προβούν ενδεχομένως σε έλεγχο πριν από την παραλαβή


text:
των εμπορευμάτων.
 γ)
 τα προς λήψη μέτρα για την διαπίστωση της ταυτότητας. Προς τον σκοπό αυτό, οι αρμόδιες αρχές μπορούν να ορίσουν ότι τα μεταφορικά μέσα ή τα δέματα απαιτείται να φέρουν ειδικές μολυβδοσφραγίδες που έχουν εγκριθεί από τις αρμόδιες αρχές ως ανταποκρινόμενες στα χαρακτηριστικά που αναφέρονται στο παράρτημα ΙΙ και είναι τοποθετημένες από τον εγκεκριμένο αποστολέα·
 δ)
 τις εξαιρούμενες κατηγορίες ή διακινήσεις εμπορευμάτων.
 Άρθρο 62
 Διατυπώσεις κατά την αναχώρηση
 Ο εγκεκριμένος αποστολέας υποβάλλει δήλωση διαμετακόμισης στο τελωνείο αναχώρησης. Τα εμπορεύματα δεν δύνανται να παραληφθούν πριν από τη λήξη της προθεσμίας που προβλέπεται στο άρθρο 65 στοιχείο β).
 Άρθρο 63
 Υποχρεωτικές μνείες
 Ο εγκεκριμένος αποστολέας εισάγει, κατά περίπτωση, στο μηχανογραφικό σύστημα τα ακόλουθα στοιχεία:
 —
 τον αριθμό, το είδος και τα σημεία των μολυβδοσφραγίδων,
 —
 ανάλογα με την περίπτωση, την υποχρεωτική διαδρομή που καθορίζεται σύμφωνα με το άρθρο 29 παράγραφος 2,
 —
 την ταχθείσα προθεσμία, σύμφωνα με το άρθρο 32, εντός της οποίας τα εμπορεύματα πρέπει να προσκομιστούν στο τελωνείο προορισμού.
 ΚΕΦΑΛΑΙΟ VI
 Καθεστώς εγκεκριμένου παραλήπτη
 Άρθρο 64
 Εγκεκριμένος παραλήπτης
 1. Το καθεστώς εγκεκριμένου παραλήπτη είναι δυνατό να παραχωρείται σε κάθε πρόσωπο που προτίθεται να παραλαμβάνει στις εγκαταστάσεις του ή σε άλλους συγκεκριμένους χώρους εμπορεύματα που έχουν υπαχθεί στο καθεστώς κοινής διαμετακόμισης χωρίς να προσκομίσει στο τελωνείο προορισμού ούτε τα εν λόγω εμπορεύματα ούτε το συνοδευτικό έγγραφο διαμετακόμισης.
 2. Θεωρείται ότι ο κύριος υπόχρεος έχει εκπληρώσει τις υποχρεώσεις που τον βαρύνουν δυνάμει του άρθρου 8 παράγραφος 1 στοιχείο α) και ότι έχει λήξει το καθεστώς κοινής διαμετακόμισης, όταν το συνοδευτικό έγγραφο διαμετακόμισης που συνοδεύει την αποστολή, μαζί με άθικτα τα εμπορεύματα, παραδοθούν εντός της ταχθείσας προθεσμίας, στις εγκαταστάσεις του εγκεκριμένο παραλήπτη ή στους χώρους που ορίζονται στην άδεια, με ταυτόχρονη τήρηση των μέτρων διαπίστωσης της ταυτότητας.
 3. Ο εγκεκριμένος παραλήπτης εκδίδει, για κάθε αποστολή που του παραδίδεται σύμφωνα με την παράγραφο 2 και κατόπιν αιτήσεως του μεταφορέα, την απόδειξη παραλαβής που αναφέρεται στο άρθρο 38, η οποία εφαρμόζεται κατ’ αναλογία.
 Άρθρο 65
 Υποχρεώσεις
 1. Για τα εμπορεύματα που φθάνουν στις εγκαταστάσεις του ή στους χώρους που καθορίζονται στην άδεια, ο εγκεκριμένος παραλήπτης υποχρεούται:
 α)
 να ενημερώνει αμέσως το αρμόδιο για την άφιξη των εμπορευμάτων τελωνείο προορισμού, μέσω του μηνύματος “γνωστοποίηση της άφιξης” που περιλαμβάνει και τα συμβάντα κατά τη μεταφορά·
 β)
 να αναμένει, πριν από την έναρξη της εκφόρτωσης, τη λήψη του μηνύματος “άδεια εκφόρτωσης”·
 γ)
 αφού λάβει το μήνυμα “άδεια εκφόρτωσης”, να αποστέλλει στο τελωνείο προορισμού το αργότερο μέχρι την τρίτη ημέρα από την ημερομηνία άφιξης των εμπορευμάτων το μήνυμα “παρατηρήσεις σχετικά με την εκφόρτωση” που περιλαμβάνει όλες τις παρατηρηθείσες διαφορές, σύμφωνα με τη διαδικασία που καθορίζεται στην άδεια·
 δ)
 να θέτει στη διάθεση του τελωνείου προορισμού ή να του αποστέλλει αντίγραφο του συνοδευτικού εγγράφου διαμετακόμισης που συνόδευε τα εμπορεύματα σύμφωνα με τα προβλεπόμενα στην άδεια.
 2. Το τελωνείο προορισμού εισάγει τα δεδομένα τα οποία περιέχει το μήνυμα “αποτελέσματα ελέγχου” στο ηλεκτρονικό σύστημα.
 Άρθρο 66
 Περιεχόμενο της άδειας
 1. Στην άδεια καθορίζονται ιδίως:
 α)
 το τελωνείο ή τα τελωνεία προορισμού που είναι αρμόδια για τα εμπορεύματα που παραλαμβάνει ο


text:
εγκεκριμένος παραλήπτης·
 β)
 η προθεσμία εντός της οποίας ο εγκεκριμένος παραλήπτης θα παραλάβει από το τελωνείο προορισμού, μέσω του μηνύματος “άδεια εκφόρτωσης”, τα σχετικά στοιχεία του μηνύματος “γνωστοποίηση αναμενόμενης άφιξης” για την κατ’ αναλογία εφαρμογή του άρθρου 37 παράγραφος 3·
 γ)
 οι εξαιρούμενες κατηγορίες ή διακινήσεις εμπορευμάτων.
 2. Οι αρμόδιες αρχές διευκρινίζουν στην άδεια αν ο εγκεκριμένος παραλήπτης μπορεί να διαθέτει τα εμπορεύματα αμέσως μετά την άφιξή τους, χωρίς παρέμβαση του τελωνείου προορισμού.
 ΚΕΦΑΛΑΙΟ VII
 Απλουστευμένες διαδικασίες αποκλειστικά για εμπορεύματα που μεταφέρονται σιδηροδρομικώς ή σε μεγάλα εμπορευματοκιβώτια
 Τμήμα 1
 Γενικές διατάξεις για τις σιδηροδρομικές μεταφορές
 Άρθρο 67
 Πεδίο εφαρμογής
 Οι διατυπώσεις που αφορούν το καθεστώς κοινής διαμετακόμισης απλουστεύονται σύμφωνα με τις διατάξεις των άρθρων 68 έως 79, 95 και 96 για τις εμπορευματικές μεταφορές που πραγματοποιούνται από τις επιχειρήσεις σιδηροδρόμων και συνοδεύονται από “Διεθνή φορτωτική CIM και δεμάτων εξπρές” καλούμενη εφεξής “φορτωτική CIM”.
 Άρθρο 68
 Νομική ισχύς του χρησιμοποιούμενου εγγράφου
 Η φορτωτική CIM ισοδυναμεί με δήλωση διαμετακόμισης.
 Άρθρο 69
 Έλεγχος των λογιστικών εγγραφών
 Η επιχείρηση σιδηροδρόμων κάθε χώρας θέτει στη διάθεση των αρμοδίων αρχών της χώρας τις εγγραφές της που τηρούνται στα κεντρικά λογιστήριά της, ώστε να μπορεί να διενεργηθεί σχετικός έλεγχος.
 Άρθρο 70
 Κύριος υπόχρεος
 1. Η επιχείρηση σιδηροδρόμων, που παραλαμβάνει προς μεταφορά το εμπόρευμα το οποίο συνοδεύεται από φορτωτική CIM, η οποία ισοδυναμεί με δήλωση κοινής διαμετακόμισης, καθίσταται, για την πράξη αυτή, κύριος υπόχρεος.
 2. Η επιχείρηση σιδηροδρόμων της χώρας μέσω της οποίας η αποστολή εισέρχεται στο έδαφος των συμβαλλόμενων μερών καθίσταται κύριος υπόχρεος για τις πράξεις που αφορούν τα εμπορεύματα που γίνονται δεκτά προς μεταφορά από την επιχείρηση σιδηροδρόμων τρίτης χώρας.
 Άρθρο 71
 Ετικέτες
 Οι επιχειρήσεις σιδηροδρόμων μεριμνούν ώστε οι μεταφορές που πραγματοποιούνται υπό το καθεστώς κοινής διαμετακόμισης να χαρακτηρίζονται από τη χρήση ετικέτας με εικονόγραμμα, του οποίου το υπόδειγμα περιλαμβάνεται στο παράρτημα Β11 του προσαρτήματος ΙΙΙ.
 Οι ετικέτες τίθενται επί της φορτωτικής CIM, καθώς και επί του σιδηροδρομικού οχήματος, εφόσον πρόκειται για πλήρη φόρτωση, ή επί του δέματος ή των δεμάτων στις λοιπές περιπτώσεις.
 Η ετικέτα που προβλέπεται στο πρώτο εδάφιο μπορεί να αντικαθίσταται από αποτύπωμα σφραγίδας χρώματος πρασίνου, που αναπαριστά το εικονόγραμμα του παραρτήματος Β11 του προσαρτήματος ΙΙΙ.
 Άρθρο 72
 Τροποποίηση της σύμβασης μεταφοράς
 Σε περίπτωση τροποποίησης της σύμβασης μεταφοράς που έχει ως συνέπεια να περατωθεί:
 —
 στο εσωτερικό συμβαλλομένου μέρους, μια μεταφορά η οποία έπρεπε να περατωθεί εκτός αυτού,
 —
 στο εξωτερικό συμβαλλομένου μέρους, μια μεταφορά η οποία έπρεπε να περατωθεί εντός αυτού,
 οι επιχειρήσεις σιδηροδρόμων μπορούν να προβαίνουν στην εκτέλεση της τροποποιημένης σύμβασης μόνο μετά από προηγούμενη άδεια του τελωνείου αναχώρησης.
 Σε όλες τις άλλες περιπτώσεις, οι επιχειρήσεις σιδηροδρόμων έχουν τη δυνατότητα να προβαίνουν στην εκτέλεση της τροποποιημένης σύμβασης· ενημερώνουν αμέσως το τελωνείο αναχώρησης σχετικά με την τροποποίηση που επήλθε.
 Κυκλοφορία εμπορευμάτων μεταξύ των συμβαλλομένων μερών
 Άρθρο 73
 Χρησιμοποίηση της φορτωτικής CIM
 1. Εφόσον μια μεταφορά στην οποία εφαρμόζεται το καθεστώς κοινής διαμετακόμισης αρχίζει και πρέπει να περατωθεί στο εσωτερικό του εδάφους των συμβαλλομένων μερών, η φορτωτική CIM προσκομίζεται στο τελωνείο αναχώρησης.
 2. Όταν τα εμπορεύματα κυκλοφορούν από ένα σημείο της Κοινότητας σε


text:
άλλο μέσω του εδάφους μιας ή περισσοτέρων χωρών ΕΖΕΣ, το τελωνείο αναχώρησης θέτει κατά τρόπο εμφανή στα αντίτυπα 1, 2 και 3 της φορτωτικής CIM, στη θέση που προορίζεται για το τελωνείο:
 —
 το σύμβολο “Τ1” αν τα εμπορεύματα κυκλοφορούν στο πλαίσιο του καθεστώτος Τ1,
 —
 το σύμβολο “Τ2” ή “Τ2F”, κατά περίπτωση, αν τα εμπορεύματα κυκλοφορούν στο πλαίσιο του καθεστώτος Τ2, στην περίπτωση που, σύμφωνα με τις κοινοτικές διατάξεις, η αναγραφή του εν λόγω συμβόλου είναι υποχρεωτική.
 Το σύμβολο “Τ2” ή “T2F” επικυρώνεται με την επίθεση της σφραγίδας του τελωνείου αναχώρησης.
 3. Όταν τα εμπορεύματα αναχωρούν από την Κοινότητα με προορισμό χώρα ΕΖΕΣ, το τελωνείο αναχώρησης θέτει κατά τρόπο εμφανή, στα αντίτυπα 1, 2 και 3 της φορτωτικής CIM, στη θέση που προορίζεται για το τελωνείο, το σύμβολο “Τ1” εάν τα εμπορεύματα κυκλοφορούν στο πλαίσιο του καθεστώτος Τ1.
 4. Εκτός από τις περιπτώσεις που αναφέρονται στις παραγράφους 2 και 3, τα εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, καθώς και τα εμπορεύματα που κυκλοφορούν με σημείο αναχώρησης την Κοινότητα και προορισμό μία από τις χώρες ΕΖΕΣ, υπάγονται, υπό τους όρους που ορίζει κάθε κράτος μέλος της Κοινότητας, για το σύνολο της διαδρομής που πρέπει να καλυφθεί από το σταθμό αναχώρησης ως το σταθμό προορισμού, στο πλαίσιο του καθεστώτος Τ2, χωρίς να υπάρχει ανάγκη για προσκόμιση στο τελωνείο αναχώρησης της φορτωτικής CIM που αφορά τα συγκεκριμένα εμπορεύματα.
 Στα εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, δεν χρειάζεται να τίθενται οι ετικέτες που αναφέρονται στο άρθρο 71.
 5. Τα εμπορεύματα των οποίων η μεταφορά αρχίζει σε χώρα ΕΖΕΣ θεωρείται ότι κυκλοφορούν στο πλαίσιο του καθεστώτος του καθεστώτος Τ1. Εάν, ωστόσο, τα εμπορεύματα θα πρέπει να κυκλοφορούν στο πλαίσιο του καθεστώτος του καθεστώτοςΤ2, σύμφωνα με τις διατάξεις του άρθρου 2 παράγραφος 3 στοιχείο β) της σύμβασης, το τελωνείο αναχώρησης αναγράφει στο αντίτυπο αριθ. 3 της φορτωτικής CIM ότι τα εμπορεύματα τα οποία αφορά το εν λόγω έγγραφο κυκλοφορούν στο πλαίσιο του καθεστώτος του καθεστώτος Τ2· Προς τον σκοπό αυτό, θέτει κατά τρόπο εμφανή, στη θέση που προορίζεται για το τελωνείο, το σύμβολο “Τ2” ή “Τ2F”, ανάλογα με την περίπτωση, καθώς και τη σφραγίδα του τελωνείου αναχώρησης και την υπογραφή του αρμόδιου υπαλλήλου. Το σύμβολο Τ1 δεν πρέπει να τίθεται στο εν λόγω έγγραφο για τα εμπορεύματα που κυκλοφορούν στο πλαίσιο του καθεστώτος του καθεστώτος Τ1.
 6. Όλα τα αντίτυπα της φορτωτικής CIM επιστρέφονται στον ενδιαφερόμενο.
 7. Κάθε χώρα ΕΖΕΣ έχει τη δυνατότητα να προβλέπει ότι τα εμπορεύματα που κυκλοφορούν στο πλαίσιο του καθεστώτος του καθεστώτος Τ1 είναι δυνατό να μεταφέρονται υπό αυτό το καθεστώς του καθεστώτος χωρίς να απαιτείται η προσκόμιση της φορτωτικής CIM στο τελωνείο αναχώρησης.
 8. Όσον αφορά τα εμπορεύματα που αναφέρονται στις παραγράφους 2, 3 και 5, το τελωνείο στη δικαιοδοσία του οποίου υπάγεται ο σιδηροδρομικός σταθμός προορισμού αναλαμβάνει χρέη τελωνείου προορισμού. Εντούτοις, εάν τα εμπορεύματα τεθούν σε ελεύθερη κυκλοφορία ή υπαχθούν σε άλλο καθεστώς σε ενδιάμεσο


text:
σιδηροδρομικό σταθμό, χρέη τελωνείου προορισμού αναλαμβάνει το τελωνείο στη δικαιοδοσία του οποίου υπάγεται ο εν λόγω σιδηροδρομικός σταθμός. Όσον αφορά τα εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, υπό τους όρους της παραγράφου 4, δεν απαιτείται η διεκπεραίωση καμίας διατύπωσης στο τελωνείο προορισμού.
 Άρθρο 74
 Μέτρα διαπίστωσης της ταυτότητας
 Κατά γενικό κανόνα και λαμβανομένων υπόψη των μέτρων διαπίστωσης της ταυτότητας που εφαρμόζονται από τις επιχειρήσεις σιδηροδρόμων, το τελωνείο αναχώρησης δεν προβαίνει στη σφράγιση των μεταφορικών μέσων ή των δεμάτων.
 Άρθρο 75
 Χρήση των διαφόρων αντιτύπων της φορτωτικής CIM
 1. Εκτός από τις περιπτώσεις που τα εμπορεύματα κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, η επιχείρηση σιδηροδρόμων της χώρας στην οποία υπάγεται το τελωνείο προορισμού παραδίδει στο τελωνείο αυτό τα αντίτυπα αριθ. 2 και 3 της φορτωτικής CIM.
 2. Το τελωνείο προορισμού, αφού θεωρήσει το αντίτυπο αριθ. 2, το επιστρέφει χωρίς καθυστέρηση στην επιχείρηση σιδηροδρόμων και φυλάσσει το αντίτυπο αριθ. 3.
 Μεταφορές με προορισμό ή προέλευση τρίτες χώρες
 Άρθρο 76
 Μεταφορές με προορισμό τρίτες χώρες
 1. Εφόσον η μεταφορά αρχίζει στο εσωτερικό των συμβαλλόμενων μερών και πρέπει να περατωθεί εκτός αυτών, εφαρμόζονται οι διατάξεις των άρθρων 73 και 74.
 2. Το τελωνείο στο οποίο υπάγεται ο μεθοριακός σταθμός από τον οποίο η μεταφορά εγκαταλείπει το έδαφος των συμβαλλομένων μερών αναλαμβάνει το ρόλο τελωνείου προορισμού.
 3. Στο τελωνείο προορισμού δεν απαιτείται η διεκπεραίωση διατυπώσεων.
 Άρθρο 77
 Μεταφορές με προέλευση τρίτες χώρες
 1. Εφόσον η μεταφορά αρχίζει εκτός του εδάφους των συμβαλλομένων μερών και πρέπει να περατωθεί εντός αυτών, το τελωνείο στη δικαιοδοσία του οποίου υπάγεται ο μεθοριακός σιδηροδρομικός σταθμός, από τον οποίο η αποστολή εισέρχεται στο έδαφος των συμβαλλομένων μερών, αναλαμβάνει χρέη τελωνείου αναχώρησης.
 Στο τελωνείο αναχώρησης δεν απαιτείται η διεκπεραίωση διατυπώσεων.
 2. Το τελωνείο στο οποίο υπάγεται ο σταθμός προορισμού αναλαμβάνει το ρόλο τελωνείου προορισμού. Εντούτοις, εφόσον τα εμπορεύματα τεθούν σε ελεύθερη κυκλοφορία ή υπαχθούν σε άλλο τελωνειακό καθεστώς σε ενδιάμεσο σιδηροδρομικό σταθμό, χρέη τελωνείου προορισμού αναλαμβάνει το τελωνείο στη δικαιοδοσία του οποίου υπάγεται ο εν λόγω σιδηροδρομικός σταθμός.
 Οι διατυπώσεις που προβλέπονται στο άρθρο 75 διεκπεραιώνονται στο τελωνείο προορισμού.
 Άρθρο 78
 Μεταφορές που διέρχονται από το έδαφος των συμβαλλομένων μερών
 1. Εφόσον η μεταφορά αρχίζει και πρέπει να περατωθεί εκτός των συμβαλλομένων μερών, τα τελωνεία που αναλαμβάνουν χρέη τελωνείου αναχώρησης, καθώς και εκείνα που αναλαμβάνουν χρέη τελωνείου προορισμού, είναι τα τελωνεία που αναφέρονται αντίστοιχα στο άρθρο 77 παράγραφος 1 και στο άρθρο 76 παράγραφος 2.
 2. Στα τελωνεία αναχώρησης και προορισμού δεν απαιτείται η διεκπεραίωση διατυπώσεων.
 Άρθρο 79
 Χαρακτήρας εμπορευμάτων
 Τα εμπορεύματα που μεταφέρονται με τον τρόπο που αναφέρεται στο άρθρο 77 παράγραφος 1 ή στο άρθρο 78 παράγραφος 1 θεωρείται ότι κυκλοφορούν στο πλαίσιο του καθεστώτος Τ1, εκτός εάν ο κοινοτικός χαρακτήρας των εμπορευμάτων αυτών αποδεικνύεται σύμφωνα με τις διατάξεις του προσαρτήματος ΙΙ.
 Τμήμα 2
 Μεταφορές με μεγάλα εμπορευματοκιβώτια
 Άρθρο 80
 Πεδίο εφαρμογής
 Οι διατυπώσεις που αφορούν το καθεστώς της κοινής διαμετακόμισης απλουστεύονται, σύμφωνα με τις διατάξεις των άρθρων


text:
81 έως 96, για τις εμπορευματικές μεταφορές που πραγματοποιούν οι επιχειρήσεις σιδηροδρόμων με μεγάλα εμπορευματοκιβώτια, μέσω επιχειρήσεων μεταφορών και βάσει δελτίων παράδοσης που ονομάζονται, για τους σκοπούς του παρόντος προσαρτήματος, “δελτία παράδοσης TR”. Οι εν λόγω μεταφορές περιλαμβάνουν, κατά περίπτωση, τη μεταφορά των αποστολών αυτών από επιχειρήσεις μεταφορών και με άλλα μέσα εκτός του σιδηροδρόμου, στη χώρα αποστολής μέχρι το σταθμό αναχώρησης που βρίσκεται στη χώρα αυτή και στη χώρα προορισμού από το σταθμό προορισμού που βρίσκεται στη χώρα αυτή, καθώς και τη θαλάσσια μεταφορά που πραγματοποιείται, ενδεχομένως, κατά τη διαδρομή μεταξύ αυτών των δύο σταθμών.
 Άρθρο 81
 Ορισμοί
 Για την εφαρμογή των άρθρων 80 έως 96, νοείται ως:
 1.
 “επιχείρηση μεταφορών”: μια επιχείρηση την οποία έχουν συστήσει οι επιχειρήσεις σιδηροδρόμων υπό μορφή εταιρείας και της οποίας είναι οι εταίροι, με σκοπό την πραγματοποίηση μεταφορών εμπορευμάτων με μεγάλα εμπορευματοκιβώτια, βάσει δελτίων παράδοσης·
 2.
 “μεγάλο εμπορευματοκιβώτιο”: μεταφορικό μέσο:
 —
 μόνιμου χαρακτήρα,
 —
 που έχει σχεδιαστεί ειδικά για να διευκολύνει τη μεταφορά εμπορευμάτων χωρίς κατάτμηση φορτίου, από ένα ή περισσότερα μέσα μεταφοράς,
 —
 που έχει επινοηθεί για να αποτελεί αντικείμενο εύκολου χειρισμού,
 —
 που είναι διαμορφωμένο κατά τρόπο ώστε να μπορεί να σφραγιστεί αποτελεσματικά, όταν η σφράγιση είναι αναγκαία κατ’ εφαρμογή του άρθρου 89,
 —
 τέτοιων διαστάσεων ώστε η επιφάνεια η οποία περικλείεται από τις τέσσερις εξωτερικές γωνίες να είναι τουλάχιστον 7 τετραγωνικά μέτρα·
 3.
 “δελτίο παράδοσης TR”: το έγγραφο που υλοποιεί τη σύμβαση μεταφοράς με την οποία η επιχείρηση μεταφοράς εκτελεί διεθνή μεταφορά, από έναν αποστολέα και με προορισμό έναν παραλήπτη, ενός ή περισσότερων μεγάλων εμπορευματοκιβωτίων. Το δελτίο παράδοσης ΤR φέρει στην επάνω δεξιά γωνία έναν αριθμό σειράς που επιτρέπει την εξακρίβωση της ταυτότητάς του. Ο αριθμός αυτός αποτελείται από οκτώ ψηφία, των οποίων προτάσσονται τα γράμματα ΤR.
 Το δελτίο παράδοσης TR αποτελείται από τα ακόλουθα αντίτυπα, με τη σειρά αρίθμησής τους:
 αριθ. 1
 :
 αντίτυπο για τη γενική διεύθυνση της επιχείρησης μεταφορών·
 αριθ. 2
 :
 αντίτυπο για τον εθνικό εκπρόσωπο της επιχείρησης μεταφορών στο σταθμό προορισμού·
 αριθ. 3Α
 :
 αντίτυπο για το τελωνείο·
 αριθ. 3Β
 :
 αντίτυπο για τον παραλήπτη·
 αριθ. 4
 :
 αντίτυπο για τη γενική διεύθυνση της επιχείρησης μεταφορών·
 αριθ. 5
 :
 αντίτυπο για τον εθνικό εκπρόσωπο της επιχείρησης μεταφορών στο σταθμό αναχώρησης·
 αριθ. 6
 :
 αντίτυπο για τον αποστολέα.
 Κάθε αντίτυπο του δελτίου παράδοσης TR, με εξαίρεση το αντίτυπο αριθ. 3Α, πλαισιώνεται στη δεξιά πλευρά του από μια πράσινη ταινία, της οποίας το πλάτος είναι περίπου 4 εκατοστά·
 4.
 “κατάσταση μεγάλων εμπορευματοκιβωτίων”, καλούμενη εφεξής “κατάσταση”: το έγγραφο που επισυνάπτεται στο δελτίο παράδοσης TR, του οποίου αποτελεί αναπόσπαστο μέρος και το οποίο αποσκοπεί να καλύψει την αποστολή πολλών μεγάλων εμπορευματοκιβωτίων από τον ίδιο σταθμό αναχώρησης προς τον ίδιο σταθμό προορισμού, ενώ στους σταθμούς αυτούς πρέπει να διεκπεραιώνονται οι τελωνειακές διατυπώσεις.
 Η κατάσταση περιλαμβάνει τον ίδιο αριθμό αντιτύπων με το δελτίο παράδοσης ΤR στο οποίο αναφέρεται.
 Ο αριθμός των καταστάσεων αναγράφεται στη θέση που προορίζεται για την αναγραφή του αριθμού των καταστάσεων, στην άνω δεξιά γωνία του δελτίου παράδοσης ΤR.
 Εξάλλου, ο αύξων αριθμός του αντίστοιχου δελτίου παράδοσης ΤR


text:
πρέπει να αναγράφεται στην επάνω δεξιά γωνία κάθε κατάστασης.
 Άρθρο 82
 Νομική ισχύς του χρησιμοποιούμενου εγγράφου
 Το δελτίο παράδοσης ΤR που χρησιμοποιείται από την επιχείρηση μεταφορών ισχύει ως δήλωση διαμετακόμισης.
 Άρθρο 83
 Έλεγχος των λογιστικών εγγραφών — Απαιτούμενες πληροφορίες
 1. Σε κάθε χώρα, η επιχείρηση μεταφορών θέτει στη διάθεση των αρμοδίων αρχών, μέσω του εθνικού ή των εθνικών εκπροσώπων της, τα έγγραφα στοιχεία που βρίσκονται στο ή στα κεντρικά λογιστικά γραφεία της ή στο ή στα κεντρικά λογιστικά γραφεία του εθνικού ή των εθνικών εκπροσώπων της, ώστε να είναι δυνατή η άσκηση ελέγχου.
 2. Με αίτηση των αρμοδίων αρχών, η επιχείρηση μεταφορών ή ο εθνικός ή οι εθνικοί εκπρόσωποί της κοινοποιούν στις αρχές αυτές, όσο το δυνατόν συντομότερα, όλα τα έγγραφα, λογιστικές εγγραφές ή πληροφορίες σχετικά με τις πραγματοποιηθείσες αποστολές ή τις αποστολές που πρόκειται να πραγματοποιηθούν και των οποίων οι αρχές κρίνουν ότι πρέπει να λάβουν γνώση.
 3. Στις περιπτώσεις που, σύμφωνα με το άρθρο 82, τα δελτία παράδοσης TR ισχύουν ως δηλώσεις διαμετακόμισης, η επιχείρηση μεταφοράς ή ο εθνικός ή οι εθνικοί εκπρόσωποί της ενημερώνουν:
 α)
 τα τελωνεία προορισμού, για τα δελτία παράδοσης TR των οποίων το αντίτυπο αριθ. 1 έχει περιέλθει σ’ αυτούς, χωρίς να φέρει θεώρηση του τελωνείου·
 β)
 τα τελωνεία αναχώρησης, για τα δελτία παράδοσης TR των οποίων το αντίτυπο αριθ. 1 δεν τους έχει επιστραφεί και για τα οποία δεν τους είναι δυνατόν να προσδιορίσουν, αν τα μεταφερόμενα εμπορεύματα έχουν προσκομιστεί κανονικά στο τελωνείο προορισμού ή, σε περίπτωση εφαρμογής του άρθρου 93, αν έχουν εγκαταλείψει το έδαφος των συμβαλλομένων μερών με προορισμό τρίτη χώρα.
 Άρθρο 84
 Κύριος υπόχρεος
 1. Για τις μεταφορές που αναφέρονται στο άρθρο 80, που έγιναν δεκτές από την επιχείρηση μεταφορών σε κάποια χώρα, η επιχείρηση σιδηροδρόμων της εν λόγω χώρας καθίσταται κύριος υπόχρεος.
 2. Για τις μεταφορές που αναφέρονται στο άρθρο 80, που έγιναν δεκτές από την επιχείρηση μεταφορών σε τρίτη χώρα, η επιχείρηση σιδηροδρόμων της χώρας, μέσω της οποίας τα προϊόντα εισέρχονται στο έδαφος των συμβαλλομένων μερών, καθίσταται κύριος υπόχρεος.
 Άρθρο 85
 Τελωνειακές διατυπώσεις στο πλαίσιο μιας μη σιδηροδρομικής μεταφοράς
 Αν, κατά τη διάρκεια της μεταφοράς που εκτελείται με άλλο μέσο εκτός από τον σιδηρόδρομο, πρέπει να διεκπεραιωθούν ορισμένες τελωνειακές διατυπώσεις μέχρι το σταθμό αναχώρησης ή κατά τη διάρκεια της μεταφοράς που εκτελείται με άλλο τρόπο εκτός από το σιδηρόδρομο από το σταθμό προορισμού, το δελτίο παράδοσης TR μπορεί να περιλαμβάνει ένα μόνο μεγάλο εμπορευματοκιβώτιο.
 Άρθρο 86
 Ετικέτες
 Η επιχείρηση μεταφορών μεριμνά, ώστε οι μεταφορές που πραγματοποιούνται υπό το καθεστώς κοινής διαμετακόμισης να επισημαίνονται με τη χρήση ετικέτας με εικονόγραμμα, του οποίου το υπόδειγμα περιλαμβάνεται στο παράρτημα Β11 του προσαρτήματος ΙΙΙ. Οι ετικέτες τίθενται στο δελτίο παράδοσης TR καθώς και στο ή στα μεγάλα εμπορευματοκιβώτια.
 Η ετικέτα που αναφέρεται στο πρώτο εδάφιο μπορεί να αντικαθίσταται από αποτύπωμα σφραγίδας χρώματος πρασίνου, που αναπαριστά το εικονόγραμμα που αναφέρεται στο παράρτημα Β11 του προσαρτήματος ΙΙΙ.
 Άρθρο 87
 Τροποποίηση της σύμβασης μεταφοράς
 Στην περίπτωση τροποποίησης της σύμβασης μεταφοράς ώστε να περατωθεί:
 —
 στο εσωτερικό συμβαλλομένου μέρους, μια μεταφορά η οποία έπρεπε να περατωθεί


text:
εκτός αυτού,
 —
 στο εξωτερικό συμβαλλομένου μέρους, μια μεταφορά η οποία έπρεπε να περατωθεί εντός αυτού,
 η επιχείρηση μεταφορών μπορεί να προβαίνει στην εκτέλεση της τροποποιημένης σύμβασης μόνο μετά από προηγούμενη άδεια του τελωνείου αναχώρησης.
 Σε όλες τις άλλες περιπτώσεις, οι μεταφορικές εταιρείες έχουν τη δυνατότητα να προβαίνουν στην εκτέλεση της τροποποιημένης σύμβασης· ενημερώνουν αμέσως το τελωνείο αναχώρησης σχετικά με την τροποποίηση.
 Κυκλοφορία εμπορευμάτων μεταξύ των συμβαλλομένων μερών
 Άρθρο 88
 Δελτίο παράδοσης ΤR και καταστάσεις
 1. Εφόσον μια μεταφορά στην οποία εφαρμόζεται το καθεστώς κοινής διαμετακόμισης αρχίζει και πρέπει να περατωθεί στο εσωτερικό των συμβαλλομένων μερών, το δελτίο παράδοσης ΤR προσκομίζεται στο τελωνείο αναχώρησης.
 2. Όταν τα εμπορεύματα κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, το τελωνείο αναχώρησης θέτει, κατά τρόπο εμφανή, στα αντίτυπα αριθ. 1, 2, 3Α και 3Β του δελτίου παράδοσης ΤR, στη θέση που προορίζεται για το τελωνείο:
 —
 το σύμβολο “Τ1”, εάν τα εμπορεύματα κυκλοφορούν στο πλαίσιο του καθεστώτος Τ1,
 —
 το σύμβολο “Τ2” ή “Τ2F”, ανάλογα με την περίπτωση, αν τα εμπορεύματα κυκλοφορούν στο πλαίσιο του καθεστώτος Τ2 στις περιπτώσεις που, σύμφωνα με τις κοινοτικές διατάξεις, η αναγραφή του εν λόγω συμβόλου είναι υποχρεωτική.
 Το σύμβολο “Τ2” ή “T2F” επικυρώνεται με την επίθεση της σφραγίδας του τελωνείου αναχώρησης.
 3. Όταν τα εμπορεύματα αναχωρούν από την Κοινότητα με προορισμό χώρα ΕΖΕΣ, το τελωνείο αναχώρησης θέτει κατά τρόπο εμφανή, στα αντίτυπα αριθ. 1, 2, 3Α και 3Β του δελτίου παράδοσης ΤR, στη θέση που προορίζεται για το τελωνείο, το σύμβολο “Τ1” αν τα εμπορεύματα κυκλοφορούν στο πλαίσιο του καθεστώτος Τ1.
 4. Εκτός από τις περιπτώσεις που αναφέρονται στις παραγράφους 2 και 3, τα εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, καθώς και τα εμπορεύματα που κυκλοφορούν με σημείο αναχώρησης την Κοινότητα και προορισμό μία από τις χώρες ΕΖΕΣ, υπάγονται, υπό τους όρους που ορίζει κάθε κράτος μέλος της Κοινότητας, για το σύνολο της διαδρομής που πρέπει να καλυφθεί από το σταθμό αναχώρησης ως το σταθμό προορισμού, στο πλαίσιο του καθεστώτος Τ2, χωρίς να απαιτείται η προσκόμιση στο τελωνείο αναχώρησης του δελτίου παράδοσης ΤR για τα συγκεκριμένα εμπορεύματα. Εφόσον πρόκειται για εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, δεν απαιτείται να τίθενται οι ετικέτες που αναφέρονται στο άρθρο 86.
 5. Τα εμπορεύματα των οποίων η μεταφορά αρχίζει σε χώρα ΕΖΕΣ θεωρείται ότι κυκλοφορούν στο πλαίσιο του καθεστώτος του καθεστώτος Τ1. Εάν, ωστόσο, τα εμπορεύματα κυκλοφορούν στο πλαίσιο του καθεστώτος του καθεστώτος Τ2, σύμφωνα με τις διατάξεις του άρθρου 2 παράγραφος 3 στοιχείο β) της σύμβασης, το τελωνείο αναχώρησης αναγράφει στο αντίτυπο αριθ. 3Α του δελτίου παράδοσης TR ότι τα εμπορεύματα τα οποία αφορά το εν λόγω έγγραφο κυκλοφορούν στο πλαίσιο του καθεστώτος του καθεστώτος Τ2· προς τον σκοπό αυτό, θέτει κατά τρόπο εμφανή, στο αντίτυπο αριθ. 3Α, στη θέση που προορίζεται για το τελωνείο, το σύμβολο “Τ2” ή “Τ2F”, ανάλογα με την περίπτωση, καθώς και τη θεώρηση


text:
του τελωνείου αναχώρησης και την υπογραφή του αρμόδιου υπαλλήλου. Το σύμβολο “Τ1” δεν πρέπει να τίθεται στο εν λόγω έγγραφο στην περίπτωση που τα εμπορεύματα κυκλοφορούν στο πλαίσιο του καθεστώτος του καθεστώτος Τ1.
 6. Όταν ένα δελτίο παράδοσης TR αφορά ταυτόχρονα εμπορευματοκιβώτια τα οποία περιέχουν εμπορεύματα, που κυκλοφορούν στο πλαίσιο του καθεστώτος Τ1 και εμπορευματοκιβώτια τα οποία περιέχουν εμπορεύματα, που κυκλοφορούν στο πλαίσιο του καθεστώτος Τ2, το τελωνείο αναχώρησης αναγράφει, στα αντίτυπα αριθ. 1, 2, 3Α και 3Β του δελτίου παράδοσης TR, στη θέση που προορίζεται για το τελωνείο, τα στοιχεία αναφοράς για κάθε εμπορευματοκιβώτιο χωριστά, ανάλογα με το είδος των εμπορευμάτων που αυτά περιέχουν, και θέτει αντίστοιχα το σύμβολο “Τ1” και το σύμβολο “Τ2” ή “Τ2F”, ανάλογα με την περίπτωση, στο (στα) αντίστοιχο(-α) εμπορευματοκιβώτιο(-α).
 7. Εφόσον, στην περίπτωση που αναφέρεται στην παράγραφο 3, χρησιμοποιούνται οι καταστάσεις μεγάλων εμπορευματοκιβωτίων, πρέπει να καταρτίζονται διαφορετικές καταστάσεις για τα εμπορευματοκιβώτια τα οποία περιέχουν εμπορεύματα, που κυκλοφορούν στο πλαίσιο του καθεστώτος Τ1 και τα στοιχεία αναφοράς αυτών να περιλαμβάνουν τη μνεία, στη θέση που προορίζεται για το τελωνείο των αντιτύπων αριθ. 1, 2, 3Α και 3Β του δελτίου παράδοσης ΤR, του ή των αυξόντων αριθμών της ή των καταστάσεων των μεγάλων εμπορευματοκιβωτίων. Το σύμβολο “Τ1” τίθεται απέναντι από τον ή τους αύξοντες αριθμούς της ή των καταστάσεων, στις οποίες αυτό αναφέρεται.
 8. Όλα τα αντίτυπα του δελτίου παράδοσης TR επιστρέφονται στον ενδιαφερόμενο.
 9. Κάθε χώρα ΕΖΕΣ έχει τη δυνατότητα να προβλέπει ότι τα εμπορεύματα που κυκλοφορούν στο πλαίσιο του καθεστώτος του καθεστώτος Τ1 μπορούν να μεταφέρονται υπό αυτό το καθεστώς του καθεστώτος Τ1 χωρίς να απαιτείται η προσκόμιση του δελτίου παράδοσης ΤR στο τελωνείο αναχώρησης.
 10. Όσον αφορά τα εμπορεύματα που αναφέρονται στις παραγράφους 2, 3 και 5, το δελτίο παράδοσης ΤR πρέπει να προσκομίζεται στο τελωνείο προορισμού όπου τα εμπορεύματα γίνονται αντικείμενο διασάφησης προκειμένου να τεθούν σε ελεύθερη κυκλοφορία ή προκειμένου να υπαχθούν σε άλλο καθεστώς.
 Όσον αφορά τα εμπορεύματα που κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, υπό τους όρους που αναφέρονται στην παράγραφο 4, δεν απαιτείται η διεκπεραίωση οποιωνδήποτε διατυπώσεων στο τελωνείο προορισμού.
 Άρθρο 89
 Μέτρα διαπίστωσης της ταυτότητας
 Η διαπίστωση της ταυτότητας των εμπορευμάτων πραγματοποιείται σύμφωνα με τις διατάξεις του άρθρου 11 της σύμβασης. Ωστόσο, το τελωνείο αναχώρησης δεν προβαίνει, κατά κανόνα, στο σφράγισμα των μεγάλων εμπορευματοκιβωτίων αν οι επιχειρήσεις σιδηροδρόμων εφαρμόζουν μέτρα διαπίστωσης της ταυτότητας. Εφόσον τεθούν μολυβδοσφραγίδες, αυτές μνημονεύονται στα αντίτυπα αριθ. 3Α και 3Β του δελτίου παράδοσης TR στη θέση που προορίζεται για το τελωνείο και τίθεται η κατάλληλη θεώρηση.
 Άρθρο 90
 Χρήση των διαφόρων αντιτύπων του δελτίου παράδοσης ΤR
 1. Εκτός από τις περιπτώσεις στις οποίες τα εμπορεύματα κυκλοφορούν από ένα σημείο της Κοινότητας σε άλλο μέσω του εδάφους μιας ή περισσοτέρων χωρών ΕΖΕΣ, η επιχείρηση μεταφορών παραδίδει στο τελωνείο προορισμού τα αντίτυπα αριθ. 1, 2 και 3Α του δελτίου παράδοσης ΤR.
 2. Το τελωνείο προορισμού, αφού θεωρήσει τα αντίτυπα αριθ. 1 και 2, τα επιστρέφει χωρίς καθυστέρηση στην επιχείρηση μεταφορών και φυλάσσει το αντίτυπο αριθ. 3Α.


text:
Μεταφορά εμπορευμάτων με προορισμό ή προέλευση τρίτες χώρες
 Άρθρο 91
 Μεταφορές με προορισμό τρίτες χώρες
 1. Εφόσον η μεταφορά αρχίζει στο εσωτερικό των συμβαλλομένων μερών και πρέπει να περατωθεί εκτός αυτών, εφαρμόζονται οι διατάξεις του άρθρου 88 παράγραφοι 1 έως 9 και του άρθρου 89.
 2. Το τελωνείο στο οποίο υπάγεται ο μεθοριακός σταθμός από τον οποίο η μεταφορά εγκαταλείπει το έδαφος των συμβαλλομένων μερών αναλαμβάνει το ρόλο τελωνείου προορισμού.
 3. Στο τελωνείο προορισμού δεν απαιτείται η διεκπεραίωση διατυπώσεων.
 Άρθρο 92
 Μεταφορές με προέλευση τρίτες χώρες
 1. Όταν μια μεταφορά αρχίζει εκτός του εδάφους των συμβαλλόμενων μερών και πρέπει να περατωθεί εντός του εδάφους των συμβαλλόμενων μερών, το τελωνείο, στην αρμοδιότητα του οποίου υπάγεται ο μεθοριακός σταθμός από τον οποίο τα εμπορεύματα εισέρχονται στο έδαφος των συμβαλλόμενων μερών, αναλαμβάνει το ρόλο του τελωνείου αναχώρησης. Στο τελωνείο αναχώρησης δεν απαιτείται η εκπλήρωση διατυπώσεων.
 2. Το τελωνείο στο οποίο προσκομίζονται τα εμπορεύματα αναλαμβάνει χρέη τελωνείου προορισμού. Οι διατυπώσεις που προβλέπονται στο άρθρο 90 διεκπεραιώνονται στο τελωνείο προορισμού.
 Άρθρο 93
 Μεταφορές που διέρχονται από το έδαφος των συμβαλλομένων μερών
 1. Όταν μια μεταφορά αρχίζει και πρέπει να περατωθεί εκτός του εδάφους των συμβαλλόμενων μερών, τα τελωνεία που διαδραματίζουν το ρόλο του τελωνείου αναχώρησης και του τελωνείου προορισμού είναι εκείνα που προβλέπονται αντίστοιχα στο άρθρο 92 παράγραφος 1 και στο άρθρο 91 παράγραφος 2.
 2. Στα τελωνεία αναχώρησης και προορισμού δεν απαιτείται η διεκπεραίωση διατυπώσεων.
 Άρθρο 94
 Χαρακτήρας εμπορευμάτων
 Τα εμπορεύματα που μεταφέρονται με τον τρόπο που αναφέρεται στο άρθρο 92 παράγραφος 1 ή στο άρθρο 93 παράγραφος 1 θεωρείται ότι κυκλοφορούν στο πλαίσιο του καθεστώτος Τ1, εκτός και αν αποδειχθεί ο κοινοτικός χαρακτήρας των εμπορευμάτων αυτών σύμφωνα με τις διατάξεις του προσαρτήματος ΙΙ.
 Τμήμα 3
 Λοιπές διατάξεις
 Άρθρο 95
 Πίνακες φόρτωσης
 1. Το άρθρο 22 παράγραφος 5 του παρόντος προσαρτήματος και το σημείο 24 του παραρτήματος V του παρόντος προσαρτήματος εφαρμόζονται για τους πίνακες φόρτωσης που επισυνάπτονται ενδεχομένως στη φορτωτική CIM ή στο δελτίο παράδοσης ΤR. Ο αριθμός των εν λόγω πινάκων αναφέρεται στη θέση που προορίζεται για την περιγραφή των συνημμένων εγγράφων, κατά περίπτωση, της φορτωτικής CIM ή του δελτίου παράδοσης ΤR.
 Εξάλλου, ο πίνακας φόρτωσης πρέπει να φέρει τον αριθμό της σιδηροδρομικής άμαξας στην οποία αναφέρεται η φορτωτική CIM ή, κατά περίπτωση, τον αριθμό του εμπορευματοκιβωτίου που περιέχει τα εμπορεύματα.
 2. Για τις μεταφορές που έχουν αφετηρία το εσωτερικό του εδάφους των συμβαλλομένων μερών και αφορούν ταυτόχρονα εμπορεύματα που κυκλοφορούν στο πλαίσιο του καθεστώτος Τ1 και εμπορεύματα που κυκλοφορούν στο πλαίσιο του καθεστώτος Τ2, πρέπει να καταρτίζονται ξεχωριστοί πίνακες φόρτωσης. Όσον αφορά τις μεταφορές με μεγάλα εμπορευματοκιβώτια βάσει δελτίων παράδοσης ΤR, απαιτείται η κατάρτιση χωριστών πινάκων φόρτωσης για κάθε μεγάλο εμπορευματοκιβώτιο που περιέχει ταυτόχρονα και τις δύο κατηγορίες εμπορευμάτων.
 Οι αύξοντες αριθμοί των πινάκων φόρτωσης που αφορούν κάθε μία από τις δύο κατηγορίες εμπορευμάτων πρέπει να αναγράφονται στη θέση η οποία προορίζεται για την περιγραφή των εμπορευμάτων, της φορτωτικής CIM ή του δελτίου παράδοσης ΤR, ανάλογα με την περίπτωση.
 3. Στις περιπτώσεις που αναφέρονται στις παραγράφους 1 και 2 και για


text:
τους σκοπούς των διαδικασιών που προβλέπονται στα άρθρα 67 έως 96, οι πίνακες φόρτωσης που επισυνάπτονται στη φορτωτική CIM ή στο δελτίο παράδοσης TR αποτελούν αναπόσπαστο τμήμα αυτών και έχουν τα ίδια νομικά αποτελέσματα.
 Το πρωτότυπο των εν λόγω πινάκων φόρτωσης φέρει τη θεώρηση του σιδηροδρομικού σταθμού αποστολής.
 Τμήμα 4
 Πεδίο εφαρμογής των συνήθων και των απλουστευμένων διαδικασιών για τις συνδυασμένες σιδηροδρομικές/οδικές μεταφορές
 Άρθρο 96
 1. Οι διατάξεις των άρθρων 67 έως 95 δεν αποκλείουν τη δυνατότητα χρησιμοποίησης των διαδικασιών που ορίζονται στον τίτλο ΙΙ. Εντούτοις, εφαρμόζονται οι διατάξεις των άρθρων 69 και 71 ή 83 και 86.
 2. Στην περίπτωση που αναφέρεται στην παράγραφο 1, πρέπει να αναγράφεται ευκρινώς η παραπομπή στη (στις) δήλωση(-εις) διαμετακόμισης που χρησιμοποιείται(-ούνται) κατά τη στιγμή έκδοσης της φορτωτικής CIM ή του δελτίου παράδοσης ΤR, στη θέση που προορίζεται για τα στοιχεία των συνημμένων των εν λόγω εγγράφων.
 Η παραπομπή αυτή πρέπει να περιλαμβάνει την ένδειξη του τύπου, του τελωνείου έκδοσης, της ημερομηνίας και του αριθμού καταχώρησης κάθε εγγράφου που χρησιμοποιήθηκε.
 Εξάλλου, το αντίτυπο αριθ. 2 της φορτωτικής CIM ή τα αντίτυπα αριθ. 1 και 2 του δελτίου παράδοσης ΤR πρέπει να φέρουν τη θεώρηση της επιχείρησης σιδηροδρόμων, στην οποία ανήκει ο τελευταίος σταθμός τον οποίο αφορά η πράξη κοινής διαμετακόμισης. Η επιχείρηση αυτή προβαίνει στη θεώρηση των αντιτύπων αφού βεβαιωθεί ότι η μεταφορά των εμπορευμάτων καλύπτεται από το ή τα παραστατικά διαμετακόμισης στα οποία γίνεται αναφορά.
 Όταν οι πράξεις κοινής διαμετακόμισης που αναφέρονται στην παράγραφο 1 και στο πρώτο εδάφιο της παρούσας παραγράφου περατώνονται σε χώρα ΕΖΕΣ, η εν λόγω χώρα δύναται να επιβάλλει την προσκόμιση του αντιτύπου αριθ. 2 της φορτωτικής CIM ή των αντιτύπων αριθ. 1 και 2 του δελτίου παράδοσης ΤR στο τελωνείο στο οποίο υπάγεται ο τελευταίος σταθμός τον οποίο αφορά η πράξη κοινής διαμετακόμισης. Το εν λόγω τελωνείο προβαίνει στη θεώρηση των αντιτύπων αφού βεβαιωθεί ότι η μεταφορά των εμπορευμάτων καλύπτεται από το ή τα παραστατικά διαμετακόμισης στα οποία γίνεται αναφορά.
 3. Όταν μια πράξη κοινής διαμετακόμισης πραγματοποιείται βάσει δελτίου παράδοσης ΤR, σύμφωνα με τις διατάξεις των άρθρων 80 έως 94, η φορτωτική CIM που χρησιμοποιείται στο πλαίσιο της πράξης αυτής εξαιρείται από το πεδίο εφαρμογής των άρθρων 67 έως 79 και των παραγράφων 1 και 2 του άρθρου 96. Η φορτωτική CIM πρέπει να φέρει, στη θέση που προορίζεται για την περιγραφή των παραρτημάτων και κατά τρόπο εμφανή, αναφορά στο δελτίο παράδοσης TR. Η αναφορά αυτή πρέπει να φέρει την ένδειξη “Δελτίο παράδοσης TR” ακολουθούμενη από τον αριθμό σειράς.
 4. Όταν η αποστολή εμπορευμάτων πραγματοποιείται με συνδυασμένη σιδηροδρομική-οδική μεταφορά βάσει μιας ή περισσοτέρων δηλώσεων διαμετακόμισης, στο πλαίσιο του καθεστώτος που ορίζεται στον Τίτλο ΙΙ, γίνεται δεκτή από τις εταιρείες σιδηροδρόμων σε τερματικό σιδηροδρομικό σταθμό και φορτώνεται σε σιδηροδρομικές άμαξες, οι εταιρείες σιδηροδρόμων αναλαμβάνουν την ευθύνη για την πληρωμή των δασμών και λοιπών επιβαρύνσεων σε περίπτωση παραβάσεων ή παρατυπιών που διαπράττονται κατά τη διάρκεια της σιδηροδρομικής διαδρομής, σε περίπτωση έλλειψης ισχύουσας εγγύησης στη χώρα όπου διαπράχθηκε ή θεωρείται ότι διαπράχθηκε η παράβαση ή η παρατυπία και εφόσον δεν είναι


text:
δυνατή η είσπραξη των ποσών αυτών από τον κύριο υπόχρεο.
 Άρθρο 97
 Εγκεκριμένος αποστολέας και εγκεκριμένος παραλήπτης
 1. Όταν η απαλλαγή από την υποχρέωση υποβολής στο τελωνείο αναχώρησης της δήλωσης διαμετακόμισης αφορά εμπορεύματα που πρόκειται να αποσταλούν με φορτωτική CIM ή δελτίο παράδοσης ΤR, σύμφωνα με τις διατάξεις που προβλέπονται στα άρθρα 67 έως 96, οι αρμόδιες αρχές καθορίζουν τα αναγκαία μέτρα για να εξασφαλίζεται ότι τα αντίτυπα αριθ. 1, 2 και 3 της φορτωτικής CIM ή τα αντίτυπα αριθ. 1, 2, 3Α και 3Β του δελτίου παράδοσης ΤR φέρουν, ανάλογα με την περίπτωση, το σύμβολο “Τ1” ή “Τ2” ή “T2F”.
 2. Όταν τα εμπορεύματα που μεταφέρονται σύμφωνα με τις διατάξεις των άρθρων 67 έως 96 προορίζονται για εγκεκριμένο παραλήπτη, οι αρμόδιες αρχές δύνανται να προβλέπουν ότι, κατά παρέκκλιση από τα άρθρα 64 παράγραφος 2 και 66 παράγραφος 1 στοιχείο α), τα αντίτυπα αριθ. 2 και 3 της φορτωτικής CIM ή τα αντίτυπα αριθ. 1, 2 και 3Α του δελτίου παράδοσης ΤR παραδίδονται απευθείας από την εταιρεία σιδηροδρόμων ή από τη μεταφορική εταιρεία στο τελωνείο προορισμού.
 (Άρθρα 98 έως 110: ελεύθερα)
 ΚΕΦΑΛΑΙΟ VIII
 Απλουστευμένες διαδικασίες ειδικά για εμπορεύματα που μεταφέρονται αεροπορικώς
 Άρθρο 111
 Απλουστευμένη διαδικασία (επίπεδο 1)
 1. Μπορεί να επιτραπεί σε αεροπορική εταιρεία να χρησιμοποιεί ως δήλωση διαμετακόμισης το αεροπορικό δηλωτικό, εφόσον το περιεχόμενό του εν λόγω δηλωτικού είναι σύμφωνο με το υπόδειγμα που περιλαμβάνεται στο προσάρτημα 3 του παραρτήματος 9 της σύμβασης για τη διεθνή πολιτική αεροπορία (απλουστευμένη διαδικασία — επίπεδο 1).
 Η μορφή του δηλωτικού, καθώς και οι αερολιμένες αναχώρησης και προορισμού των πράξεων κοινής διαμετακόμισης αναφέρονται στην άδεια. Επικυρωμένο αντίγραφο της άδειας κοινοποιείται από την αεροπορική εταιρεία στις αρμόδιες αρχές καθενός από τους σχετικούς αερολιμένες.
 2. Όταν η μεταφορά αφορά εμπορεύματα που κυκλοφορούν στο πλαίσιο καθεστώτος Τ1 και εμπορεύματα που κυκλοφορούν στο πλαίσιο καθεστώτος Τ2, τα εν λόγω εμπορεύματα απαιτείται να περιλαμβάνονται σε χωριστά δηλωτικά.
 3. Το δηλωτικό πρέπει να φέρει ημερομηνία και υπογραφή της αεροπορικής εταιρείας καθώς και:
 —
 το σύμβολο “Τ1” εάν τα εμπορεύματα κυκλοφορούν στο πλαίσιο του καθεστώτος Τ1,
 —
 το σύμβολο “Τ2F” ή “T2F”, ανάλογα με την περίπτωση, εφόσον τα εμπορεύματα κυκλοφορούν στο πλαίσιο του καθεστώτος Τ2, ενώ το ίδιο δηλωτικό μπορεί να φέρει ένα μόνο από τα εν λόγω δύο σύμβολα.
 4. Το δηλωτικό πρέπει να περιλαμβάνει επίσης τα ακόλουθα στοιχεία:
 —
 την επωνυμία της αεροπορικής εταιρείας που μεταφέρει τα εμπορεύματα,
 —
 τον αριθμό της πτήσης,
 —
 την ημερομηνία της πτήσης,
 —
 την ονομασία του αερολιμένα φόρτωσης (αερολιμένα αναχώρησης) και εκφόρτωσης (αερολιμένα προορισμού),
 και για κάθε αποστολή που περιλαμβάνεται στο δηλωτικό:
 —
 τον αριθμό της αεροπορικής φορτωτικής,
 —
 τον αριθμό δεμάτων,
 —
 την περιγραφή των εμπορευμάτων σύμφωνα με τη συνήθη εμπορική ονομασία τους που περιλαμβάνει όλες τις αναγκαίες μνείες για την εξακρίβωση της ταυτότητάς τους,
 —
 τη μεικτή μάζα.
 Σε περίπτωση συγκεντρωτικής μεταφοράς εμπορευμάτων, η περιγραφή τους αντικαθίσταται, εφόσον παρίσταται ανάγκη, από τη μνεία “Consolidation” ενδεχομένως υπό συντετμημένη μορφή. Στην προκειμένη περίπτωση, οι αεροπορικές φορτωτικές που αφορούν τις αποστολές που περιλαμβάνονται στο δηλωτικό πρέπει να περιλαμβάνουν τη συνήθη εμπορική ονομασία των


text:
εμπορευμάτων που θα περιλαμβάνει όλες τις απαιτούμενες ενδείξεις για την εξακρίβωση της ταυτότητάς τους.
 5. Το δηλωτικό πρέπει να υποβάλλεται σε δύο τουλάχιστον αντίτυπα στις αρμόδιες αρχές του αερολιμένα αναχώρησης, οι οποίες φυλάσσουν ένα αντίτυπο.
 Οι αρχές αυτές δύνανται να ζητήσουν, προς έλεγχο, την προσκόμιση όλων των αεροπορικών φορτωτικών που αφορούν τις αποστολές που περιλαμβάνονται στα δηλωτικά.
 6. Αντίτυπο του δηλωτικού πρέπει να υποβάλλεται στις αρμόδιες αρχές του αερολιμένα προορισμού, οι οποίες το φυλάσσουν.
 Οι αρμόδιες αρχές του αερολιμένα προορισμού δύνανται επίσης, για τους σκοπούς του ελέγχου, να ζητούν την προσκόμιση των δηλωτικών καθώς και των αεροπορικών φορτωτικών που αφορούν όλα τα εμπορεύματα που εκφορτώνονται στον αερολιμένα.
 7. Οι αρμόδιες αρχές κάθε αερολιμένα προορισμού διαβιβάζουν κάθε μήνα στις αρμόδιες αρχές κάθε αερολιμένα αναχώρησης επικυρωμένη κατάσταση, που καταρτίζουν οι αεροπορικές εταιρείες, των δηλωτικών που τους υποβλήθηκαν κατά τη διάρκεια του προηγούμενου μήνα.
 Η περιγραφή κάθε δηλωτικού που περιλαμβάνεται στον εν λόγω κατάλογο πραγματοποιείται με βάση τα ακόλουθα στοιχεία:
 —
 τον αριθμό αναφοράς του δηλωτικού,
 —
 το σύμβολο που το χαρακτηρίζει ως δήλωση διαμετακόμισης, σύμφωνα με την παράγραφο 3,
 —
 την επωνυμία (ενδεχομένως συντετμημένη) της αεροπορικής εταιρείας που μετέφερε τα εμπορεύματα,
 —
 τον αριθμό της πτήσης,
 —
 την ημερομηνία της πτήσης.
 Η άδεια μπορεί επίσης να προβλέπει ότι οι αεροπορικές εταιρείες θα διαβιβάζουν οι ίδιες τις πληροφορίες που αναφέρονται στην πρώτη παράγραφο.
 Σε περίπτωση που διαπιστωθούν παρατυπίες σε σχέση με τα στοιχεία των δηλωτικών που αναφέρονται στην κατάσταση αυτή, οι αρμόδιες αρχές του αερολιμένα προορισμού ενημερώνουν σχετικά τις αρμόδιες αρχές του αερολιμένα αναχώρησης, καθώς και την αρχή έκδοσης της άδειας, αναφέροντας κυρίως τις αεροπορικές φορτωτικές που αφορούν τα εμπορεύματα για τα οποία διαπιστώθηκαν οι εν λόγω παρατυπίες.
 Άρθρο 112
 Απλουστευμένη διαδικασία (επίπεδο 2)
 1. Μπορεί να επιτραπεί σε μια αεροπορική εταιρεία να χρησιμοποιεί ως δήλωση διαμετακόμισης δηλωτικό που έχει διαβιβαστεί με σύστημα ηλεκτρονικής ανταλλαγής δεδομένων, εφόσον εκτελεί σημαντικό αριθμό πτήσεων μεταξύ των χωρών (απλουστευμένη διαδικασία — επίπεδο 2).
 Κατά παρέκκλιση του άρθρου 45 παράγραφος 1 στοιχείο α) οι αεροπορικές εταιρείες είναι δυνατό να μην είναι εγκατεστημένες σε συμβαλλόμενο μέρος, αν διαθέτουν σ’ αυτό περιφερειακό γραφείο.
 2. Αμέσως μετά την παραλαβή της αίτησης, οι αρμόδιες αρχές ενημερώνουν σχετικά τις λοιπές χώρες, στο έδαφος των οποίων βρίσκονται οι αερολιμένες αναχώρησης και προορισμού αντιστοίχως, που συνδέονται με συστήματα ηλεκτρονικής ανταλλαγής δεδομένων.
 Εφόσον δεν προβληθούν αντιρρήσεις εντός εξήντα ημερών από την ημερομηνία της κοινοποίησης, οι αρμόδιες αρχές εκδίδουν την άδεια.
 Η άδεια αυτή ισχύει σε όλες τις ενδιαφερόμενες χώρες και εφαρμόζεται μόνο στις πράξεις κοινής διαμετακόμισης μεταξύ των αερολιμένων που αναφέρονται στην εν λόγω άδεια.
 3. Η απλουστευμένη διαδικασία εφαρμόζεται ως εξής:
 α)
 το δηλωτικό που καταρτίζεται στον αερολιμένα αναχώρησης διαβιβάζεται με συστήματα ηλεκτρονικής ανταλλαγής δεδομένων στον αερολιμένα προορισμού·
 β)
 η αεροπορική εταιρεία αναγράφει στο δηλωτικό:
 —
 το σύμβολο “Τ1”, εάν τα εμπορεύματα κυκλοφορούν στο πλαίσιο του καθεστώτος Τ1,
 —
 το σύμβολο “Τ2” ή “ΤF”, ανάλογα με την περίπτωση, αν τα εμπορεύματα κυκλοφορούν στο πλαίσιο του καθεστώτος Τ2,
 —
 το σύμβολο “TD”, για τα εμπορεύματα που έχουν ήδη υπαχθεί στο καθεστώς διαμετακόμισης. Στις περιπτώσεις αυτές, η


text:
αεροπορική εταιρεία αναγράφει επίσης το σύμβολο “TD” στην αντίστοιχη αεροπορική φορτωτική, καθώς και τα στοιχεία αναφοράς του εφαρμοσθέντος καθεστώτος, τον αριθμό αναφοράς, την ημερομηνία και το τελωνείο έκδοσης της δήλωσης διαμετακόμισης,
 —
 το σύμβολο “C” (ισοδύναμο του “T2L”) ή “F” (ισοδύναμο του “T2LF”) κατά περίπτωση, για τα κοινοτικά εμπορεύματα τα οποία δεν έχουν υπαχθεί σε καθεστώς διαμετακόμισης·
 —
 το σύμβολο “Χ”, για τα κοινοτικά εμπορεύματα προς εξαγωγή τα οποία δεν έχουν υπαχθεί σε καθεστώς διαμετακόμισης,
 απέναντι από τα σχετικά είδη τα οποία αφορά το δηλωτικό.
 Το δηλωτικό πρέπει, επίσης, να περιλαμβάνει τις μνείες που προβλέπονται στο άρθρο 111 παράγραφος 4·
 γ)
 το καθεστώς κοινής διαμετακόμισης θεωρείται ότι έχει λήξει από την στιγμή που το δηλωτικό που έχει διαβιβαστεί με σύστημα ηλεκτρονικής ανταλλαγής δεδομένων θα τεθεί στη διάθεση των αρμοδίων αρχών του αερολιμένα προορισμού και τα εμπορεύματα θα προσκομιστούν στις εν λόγω αρχές·
 δ)
 αντίτυπο του δηλωτικού που έχει διαβιβαστεί με σύστημα ηλεκτρονικής ανταλλαγής δεδομένων υποβάλλεται, εφόσον ζητηθεί, στις αρμόδιες αρχές των αερολιμένων αναχώρησης και προορισμού·
 ε)
 οι καταχωρήσεις που τηρεί η αεροπορική εταιρεία απαιτείται να περιλαμβάνουν τουλάχιστον τις πληροφορίες που αναφέρονται στο στοιχείο β)·
 στ)
 οι αρμόδιες αρχές του αερολιμένα αναχώρησης διεξάγουν, μέσω συστήματος λογιστικού ελέγχου, ελέγχους βασιζόμενους σε ανάλυση κινδύνων·
 ζ)
 οι αρμόδιες αρχές του αερολιμένα προορισμού διεξάγουν, μέσω συστήματος λογιστικού ελέγχου, ελέγχους βασιζόμενους σε ανάλυση κινδύνων και, εφόσον κρίνεται αναγκαίο, διαβιβάζουν στις τελωνειακές αρχές του αερολιμένα αναχώρησης προς επαλήθευση λεπτομερή στοιχεία των δηλωτικών που έχουν παραληφθεί, μέσω ηλεκτρονικού συστήματος ανταλλαγής δεδομένων.
 4. Με την επιφύλαξη των διατάξεων του κεφαλαίου VI του τίτλου ΙΙ και του τίτλου IV:
 —
 η αεροπορική εταιρεία γνωστοποιεί στις αρμόδιες αρχές κάθε παράβαση ή παρατυπία,
 —
 οι αρμόδιες αρχές του αερολιμένα προορισμού γνωστοποιούν, το ταχύτερο δυνατό, στις αρμόδιες αρχές του αερολιμένα αναχώρησης και στην αρχή έκδοσης της άδειας κάθε παράβαση ή παρατυπία.
 ΚΕΦΑΛΑΙΟ IX
 Απλουστευμένη διαδικασία ειδικά για εμπορεύματα που μεταφέρονται με δίκτυο αγωγών
 Άρθρο 113
 1. Στις περιπτώσεις που για τις μεταφορές εμπορευμάτων με δίκτυο αγωγών εφαρμόζεται το καθεστώς κοινής διαμετακόμισης, οι διατυπώσεις που αφορούν το εν λόγω καθεστώς προσαρμόζονται σύμφωνα με τις διατάξεις των παραγράφων 2 έως 5.
 2. Τα εμπορεύματα που μεταφέρονται μέσω δικτύου αγωγών θεωρείται ότι έχουν υπαχθεί στο καθεστώς της κοινής διαμετακόμισης:
 —
 αμέσως μετά την είσοδό τους στο τελωνειακό έδαφος συμβαλλομένου μέρους, εφόσον πρόκειται για εμπορεύματα που εισέρχονται στο εν λόγω έδαφος μέσω δικτύου αγωγών,
 —
 αμέσως μετά την είσοδό τους στα δίκτυα αγωγών, εφόσον πρόκειται για εμπορεύματα που βρίσκονται ήδη στο τελωνειακό έδαφος συμβαλλομένου μέρους.
 Ο κοινοτικός χαρακτήρας των εμπορευμάτων αυτών αποδεικνύεται, κατά περίπτωση, σύμφωνα με τις διατάξεις του προσαρτήματος ΙΙ.
 3. Για τα εμπορεύματα που αναφέρονται στην παράγραφο 2, ο διαχειριστής του δικτύου αγωγών που είναι εγκατεστημένο στη χώρα μέσω του εδάφους της οποίας τα εμπορεύματα εισέρχονται στο τελωνειακό έδαφος συμβαλλομένου μέρους ή ο διαχειριστής του δικτύου αγωγών που είναι εγκατεστημένο στη χώρα όπου αρχίζει η μεταφορά, επέχει θέση κυρίου υπόχρεου.
 4. Για την εφαρμογή του άρθρου 4 παράγραφος 2, ο διαχειριστής του δικτύου αγωγών που είναι εγκατεστημένο στη χώρα μέσω του εδάφους της οποίας τα


text:
εμπορεύματα κυκλοφορούν με δίκτυο αγωγών θεωρείται ως μεταφορέας.
 5. Με την επιφύλαξη της παραγράφου 8, το καθεστώς κοινής διαμετακόμισης περατώνεται κατά τη στιγμή που τα εμπορεύματα που μεταφέρονται με δίκτυα αγωγών φθάνουν στις εγκαταστάσεις των παραληπτών τους ή στα δίκτυα διανομής του παραλήπτη και βεβαιώνονται στα λογιστικά βιβλία αυτού.
 6. Όταν εμπορεύματα που μεταφέρονται με δίκτυο αγωγών μεταξύ δύο συμβαλλομένων μερών και θεωρείται ότι έχουν υπαχθεί στο καθεστώς κοινής διαμετακόμισης, σύμφωνα με τις διατάξεις της παραγράφου 2, διέρχονται, στο πλαίσιο της διαδρομής τους, από το έδαφος συμβαλλομένου μέρους στο οποίο δεν χρησιμοποιείται το εν λόγω καθεστώς για τις μεταφορές με δίκτυο αγωγών, το καθεστώς αυτό αναστέλλεται κατά τη διέλευση από το εν λόγω έδαφος.
 7. Όταν εμπορεύματα μεταφέρονται με δίκτυο αγωγών από συμβαλλόμενο μέρος, στο οποίο δεν χρησιμοποιείται το καθεστώς κοινής διαμετακόμισης για τη μεταφορά με δίκτυο αγωγών, με προορισμό συμβαλλόμενο μέρος όπου χρησιμοποιείται το εν λόγω καθεστώς, η υπαγωγή των συγκεκριμένων εμπορευμάτων στο καθεστώς θεωρείται ότι διενεργείται τη στιγμή που τα εμπορεύματα εισέρχονται στο έδαφος του τελευταίου συμβαλλομένου μέρους.
 8. Όταν εμπορεύματα μεταφέρονται με δίκτυο αγωγών από συμβαλλόμενο μέρος, όπου χρησιμοποιείται το καθεστώς κοινής διαμετακόμισης για τη μεταφορά με δίκτυο αγωγών, με προορισμό συμβαλλόμενο μέρος όπου δεν χρησιμοποιείται το εν λόγω καθεστώς, το καθεστώς αυτό θεωρείται ότι λήγει τη στιγμή που τα εμπορεύματα εγκαταλείπουν το έδαφος του συμβαλλομένου μέρους όπου χρησιμοποιείται το καθεστώς.
 9. Οι επιχειρήσεις που ασχολούνται με τη μεταφορά των εμπορευμάτων αυτών, θέτουν τις λογιστικές τους καταχωρήσεις στη διάθεση των αρμοδίων αρχών για τη διενέργεια όλων των ελέγχων που θα κριθούν αναγκαίοι στο πλαίσιο των πράξεων κοινής διαμετακόμισης που αναφέρονται στο παρόν άρθρο.
 ΤΙΤΛΟΣ IV
 ΟΦΕΙΛΗ ΚΑΙ ΕΙΣΠΡΑΞΗ ΟΦΕΙΛΗΣ
 Άρθρο 114
 Γένεση της οφειλής
 1. Η οφειλή κατά την έννοια του άρθρου 3 στοιχείο ιγ) γεννάται:
 α)
 με υπεξαίρεση των εμπορευμάτων από το καθεστώς κοινής διαμετακόμισης· ή
 β)
 σε περίπτωση που δεν υπάρχει τέτοια υπεξαίρεση, με τη μη τήρηση μιας από τις υποχρεώσεις που συνεπάγεται η χρησιμοποίηση του καθεστώτος κοινής διαμετακόμισης ή τη μη τήρηση μιας από τις προϋποθέσεις και τους όρους που απαιτούνται για την υπαγωγή εμπορεύματος στο καθεστώς κοινής διαμετακόμισης.
 Εντούτοις, δεν γεννάται οφειλή, όταν η μη τήρησή τους δεν είχε ουσιαστικές συνέπειες για τη λειτουργία του καθεστώτος, εφόσον:
 i)
 δεν αποτελεί απόπειρα υπεξαίρεσης του εμπορεύματος από το καθεστώς κοινής διαμετακόμισης·
 ii)
 δεν προϋποθέτει προφανή αμέλεια εκ μέρους του ενδιαφερομένου·
 iii)
 και έχουν διεκπεραιωθεί εκ των υστέρων όλες οι διατυπώσεις που απαιτούνται για τη διευθέτηση της κατάστασης του εμπορεύματος.
 Τα συμβαλλόμενα μέρη δύνανται να ορίζουν τις περιπτώσεις στις οποίες ενδέχεται να εφαρμόζεται η δεύτερη υποπαράγραφος.
 2. Η οφειλή γεννάται:
 α)
 κατά τη στιγμή που τα εμπορεύματα υπεξαιρούνται από το καθεστώς κοινής διαμετακόμισης· ή
 β)
 όταν παύει να τηρείται η υποχρέωση από τη μη τήρηση της οποίας γεννάται η οφειλή ή κατά τη στιγμή που το εμπόρευμα υπάγεται στο καθεστώς, όταν διαπιστώνεται εκ των υστέρων ότι δεν είχε ουσιαστικά τηρηθεί κάποια από τις προϋποθέσεις και τους όρους που είχε τεθεί για την υπαγωγή στο καθεστώς.
 3. Δεν γεννάται οφειλή για εμπόρευμα που έχει υπαχθεί στο καθεστώς


text:
κοινής διαμετακόμισης, όταν ο ενδιαφερόμενος αποδεικνύει ότι η μη τήρηση των υποχρεώσεων που συνεπάγεται η υπαγωγή των εμπορευμάτων στο καθεστώς κοινής διαμετακόμισης, που αναφέρεται στην παράγραφο 1 στοιχείο β), οφείλεται στην ολοκληρωτική καταστροφή ή στην ανεπανόρθωτη απώλεια του εν λόγω εμπορεύματος για λόγους που εξαρτώνται από την ίδια τη φύση του εμπορεύματος ή μετά από τυχαίο γεγονός ή ανωτέρα βία ή επίσης μετά από σχετική άδεια των αρμοδίων αρχών.
 Ένα εμπόρευμα έχει ανεπανόρθωτα απολεσθεί, όταν δεν μπορεί να χρησιμοποιηθεί από κανένα.
 Άρθρο 115
 Προσδιορισμός του οφειλέτη
 1. Στην περίπτωση που αναφέρεται στο άρθρο 114 παράγραφος 1 στοιχείο α), ο οφειλέτης είναι:
 α)
 το πρόσωπο που έχει υπεξαιρέσει το εμπόρευμα από το καθεστώς κοινής διαμετακόμισης·
 β)
 τα πρόσωπα που συμμετείχαν στην εν λόγω εξαίρεση, ενώ γνώριζαν ή όφειλαν ευλόγως να γνωρίζουν ότι επρόκειτο για υπεξαίρεση του εμπορεύματος από το καθεστώς κοινής διαμετακόμισης·
 γ)
 τα πρόσωπα που παρέλαβαν ή κράτησαν το εν λόγω εμπόρευμα και τα οποία γνώριζαν ή όφειλαν λογικά να γνωρίζουν τη στιγμή που απέκτησαν ή παρέλαβαν το εν λόγω εμπόρευμα ότι επρόκειτο για εμπόρευμα που είχε υπεξαιρεθεί από το καθεστώς κοινής διαμετακόμισης·
 δ)
 καθώς και ο κύριος υπόχρεος.
 2. Στην περίπτωση που αναφέρεται στο άρθρο 114 παράγραφος 1 στοιχείο β), ο οφειλέτης είναι το πρόσωπο που υποχρεούται, κατά περίπτωση, να εκτελέσει τις υποχρεώσεις που συνεπάγεται η υπαγωγή εμπορευμάτων στο καθεστώς κοινής διαμετακόμισης ή να τηρήσει τις προϋποθέσεις και τους όρους που έχουν τεθεί για την υπαγωγή των εμπορευμάτων στο εν λόγω καθεστώς.
 3. Όταν βαρύνονται για την ίδια οφειλή περισσότεροι του ενός οφειλέτες, υποχρεούνται να καταβάλουν αλληλεγγύως και εις ολόκληρον την εν λόγω οφειλή.
 Άρθρο 116
 Καθορισμός του τόπου γένεσης της οφειλής
 1. Η οφειλή γεννάται:
 α)
 στον τόπο στον οποίο λαμβάνουν χώρα τα συμβάντα που γεννούν την οφειλή αυτή·
 β)
 ή, αν ο τόπος αυτός δεν μπορεί να οριστεί, στον τόπο όπου οι αρμόδιες αρχές διαπιστώνουν ότι το εμπόρευμα βρίσκεται σε κατάσταση που συνεπάγεται τη γένεση της οφειλής·
 γ)
 ή, αν ο τόπος δεν μπορεί να καθοριστεί κατ’ εφαρμογή των στοιχείων α) ή β), εντός προθεσμίας:
 —
 επτά μηνών από την ημερομηνία κατά την οποία τα εμπορεύματα θα έπρεπε να προσκομιστούν στο τελωνείο προορισμού, εκτός και αν έχει αποσταλεί αίτημα είσπραξης, οπότε η περίοδος αυτή παρατείνεται για ένα μήνα κατ’ ανώτατο όριο, ή
 —
 ενός μηνός από τη λήξη της προθεσμίας που αναφέρεται στο άρθρο 41 παράγραφος 5 εφόσον ο κύριος υπόχρεος δεν έχει παράσχει καθόλου στοιχεία ή έχει παράσχει ανεπαρκή στοιχεία·
 είτε στη χώρα στην οποία ανήκει το τελευταίο τελωνείο εισόδου που έχει αποστείλει το μήνυμα “γνωστοποίηση διέλευσης των συνόρων”, είτε, ελλείψει αυτού, στη χώρα στην οποία υπάγεται το τελωνείο αναχώρησης.
 2. Οι αρμόδιες αρχές που αναφέρονται στο άρθρο 117 παράγραφος 1 είναι οι αρχές της χώρας στην οποία γεννήθηκε ή θεωρείται ότι γεννήθηκε η οφειλή σύμφωνα με το παρόν άρθρο.
 Άρθρο 117
 Δράση έναντι του οφειλέτη
 1. Οι αρμόδιες αρχές αναλαμβάνουν δράση για την είσπραξη της οφειλής όταν είναι σε θέση:
 α)
 να υπολογίσουν το ποσό της οφειλής και
 β)
 να προσδιορίσουν τον οφειλέτη.
 2. Προς


text:
το σκοπό αυτό και με την επιφύλαξη των διατάξεων περί παραγραφής, οι εν λόγω αρχές γνωστοποιούν το ποσό της οφειλής στον οφειλέτη σύμφωνα με τον τρόπο και εντός των προθεσμιών που ισχύουν στα συμβαλλόμενα μέρη.
 3. Κάθε ποσό της οφειλής που αποτέλεσε το αντικείμενο της γνωστοποίησης που αναφέρεται στην παράγραφο 2 πρέπει να καταβάλλεται από τον οφειλέτη σύμφωνα με τον τρόπο και εντός των προθεσμιών που ισχύουν στα συμβαλλόμενα μέρη.
 4. Όταν, μετά την ανάληψη διαδικασίας είσπραξης οφειλής, αποδεικνύεται με κάθε μέσον ο τόπος όπου σημειώθηκαν τα γεγονότα που οδήγησαν στη γένεση της οφειλής, , στις αρμόδιες αρχές που καθορίζονται σύμφωνα με το άρθρο 116 (αιτούσες αρχές) και εφόσον ο εν λόγω τόπος βρίσκεται σε άλλο συμβαλλόμενο μέρος, οι αρχές αυτές διαβιβάζουν χωρίς καθυστέρηση στις αρχές που είναι αρμόδιες για τον εν λόγω τόπο (αρχές στις οποίες απευθύνεται η αίτηση) όλα τα απαραίτητα έγγραφα, συμπεριλαμβανομένου ενός επικυρωμένου αντιγράφου των αποδεικτικών στοιχείων.
 Οι αρχές στις οποίες απευθύνεται η αίτηση βεβαιώνουν την παραλαβή της δηλώνοντας αν αποδέχονται την αρμοδιότητα για την είσπραξη. Ελλείψει απάντησης εντός τριών μηνών, αμέσως οι αιτούσες αρχές κινούν εκ νέου τη διαδικασία είσπραξης που είχαν αναλάβει.
 5. Εάν οι αρχές στις οποίες απευθύνεται η αίτηση είναι αρμόδιες αναλαμβάνουν, ανάλογα με την περίπτωση, μετά τη λήξη της τρίμηνης προθεσμίας που αναφέρεται στην προηγούμενη παράγραφο και μετά από άμεση ενημέρωση των αιτουσών αρχών, νέα δράση για την είσπραξη της οφειλής.
 Κάθε μη ολοκληρωθείσα διαδικασία είσπραξης που αναλαμβάνουν οι αιτούσες αρχές αναστέλλεται μόλις οι αρχές στις οποίες απευθύνεται η αίτηση τις ενημερώσουν για την απόφασή τους να πραγματοποιήσουν την είσπραξη.
 Μόλις οι αρχές στις οποίες απευθύνεται η αίτηση παράσχουν απόδειξη της είσπραξης, οι αιτούσες αρχές είτε επιστρέφουν τα ήδη εισπραχθέντα ποσά είτε ακυρώνουν τη διαδικασία είσπραξης της οφειλής.
 Άρθρο 118
 Δράση έναντι του τριτεγγυητή
 1. Με την επιφύλαξη της παραγράφου 4, η ευθύνη του τριτεγγυητή διατηρείται για το χρονικό διάστημα κατά το οποίο μπορεί να καταστεί απαιτητό το ποσό της οφειλής.
 2. Εφόσον δεν έχει εκκαθαρισθεί το καθεστώς, οι αρμόδιες αρχές της χώρας αναχώρησης οφείλουν, εντός προθεσμίας εννέα μηνών από την ημερομηνία κατά την οποία τα εμπορεύματα θα έπρεπε να έχουν προσκομιστεί στο τελωνείο προορισμού, να γνωστοποιούν στον τριτεγγυητή τη μη εκκαθάριση του καθεστώτος.
 3. Εάν το καθεστώς δεν έχει εκκαθαρισθεί, οι αρμόδιες αρχές που ορίζονται σύμφωνα με το άρθρο 116 οφείλουν, εντός τριών ετών από την ημερομηνία αποδοχής της δήλωσης διαμετακόμισης, να ενημερώνουν τον τριτεγγυητή ότι είναι ή ενδέχεται να είναι υποχρεωμένος να καταβάλει την οφειλή για την οποία βαρύνεται όσον αφορά την συγκεκριμένη πράξη κοινής διαμετακόμισης. Η κοινοποίηση αυτή απαιτείται να αναφέρει τον αριθμό αναφοράς της πράξης διαμετακόμισης και την ημερομηνία της δήλωσης διαμετακόμισης, την ονομασία του τελωνείου αναχώρησης, το όνομα του κύριου υπόχρεου και το ύψος των σχετικών ποσών.
 4. Ο τριτεγγυητής απαλλάσσεται από τις υποχρεώσεις του, όταν δεν του παραδοθεί τουλάχιστον μία από τις κοινοποιήσεις που αναφέρονται στις παραγράφους 2 και 3 εντός της ταχθείσας προθεσμίας.
 5. Όταν οποιαδήποτε από τις εν λόγω κοινοποιήσεις έχει αποσταλεί, ο τριτεγγυητής ενημερώνεται για την είσπραξη της οφειλής ή για την


text:
εκκαθάριση του καθεστώτος.
 Άρθρο 119
 Ανταλλαγή πληροφοριών και συνεργασία όσον αφορά την είσπραξη
 Με την επιφύλαξη του άρθρου 13α της σύμβασης, οι χώρες παρέχουν αμοιβαία συνδρομή για τον καθορισμό των αρμοδίων για την είσπραξη αρχών κατ’ εφαρμογή του άρθρου 116.
 Οι εν λόγω αρχές ενημερώνουν το τελωνείο αναχώρησης και το τελωνείο εγγύησης για όλες τις περιπτώσεις γένεσης οφειλής σε σχέση με δηλώσεις διαμετακόμισης, οι οποίες έγιναν αποδεκτές από το τελωνείο αναχώρησης, καθώς και για τις ενέργειες που έχουν αναληφθεί για την είσπραξη από τον οφειλέτη. Εξάλλου, ενημερώνουν το τελωνείο αναχώρησης σχετικά με την είσπραξη δασμών και άλλων επιβαρύνσεων, έτσι ώστε να παρασχεθεί στο τελωνείο η δυνατότητα να προβεί σε εκκαθάριση της πράξης διαμετακόμισης.
 »
 ΠΑΡΑΡΤΗΜΑ ΙΙ
 «
 ΠΑΡΑΡΤΗΜΑ Ι
 ΕΜΠΟΡΕΥΜΑΤΑ ΓΙΑ ΤΑ ΟΠΟΙΑ ΥΦΙΣΤΑΝΤΑΙ ΑΥΞΗΜΕΝΟΙ ΚΙΝΔΥΝΟΙ ΑΠΑΤΗΣ
 1
 2
 3
 4
 5
 Κωδικός ΕΣ
 Περιγραφή των εμπορευμάτων
 Ελάχιστες ποσότητες
 Κωδικός ευαίσθητων προϊόντων (1)
 Ελάχιστος συντελεστής μεμονωμένης εγγύησης
 ex ex 0102.90
 Άλλα ζώντα κατοικίδια βοοειδή
 4 000 kg
 1
 1 500 EUR/τ
 0201.10
 Κρέατα βοοειδών, νωπά ή διατηρημένα με απλή ψύξη
 3 000 kg
 2 700 EUR/τ
 0201.20
 2 900 EUR/τ
 0201.30
 5 200 EUR/τ
 0202.10
 Κρέατα βοοειδών, κατεψυγμένα
 3 000 kg
 2 700 EUR/τ
 0202.20
 2 900 EUR/τ
 0202.30
 3 900 EUR/t
 0402.10
 Γάλα και κρέμα γάλακτος, συμπυκνωμένα ή με προσθήκη ζάχαρης ή άλλων γλυκαντικών
 2 500 kg
 1 600 EUR/τ
 0402.21
 1 900 EUR/τ
 0402.29
 2 500 EUR/τ
 0402.91
 1 400 EUR/τ
 0402.99
 1 600 EUR/τ
 0405.10
 Βούτυρο και άλλες λιπαρές ουσίες προερχόμενες από το γάλα
 3 000 kg
 2 600 EUR/τ
 0405.90
 2 800 EUR/τ
 ex ex 0803.00
 Νωπές μπανάνες, εκτός από τις μπανάνες του είδους των Αντιλλών
 8 000 kg
 1
 800 EUR/τ
 1701.11
 Ζάχαρη από ζαχαροκάλαμο ή από τεύτλα και ζαχαρόζη χημικώς καθαρή, σε στερεή κατάσταση
 7 000 kg
 —
 1701.12
 —
 1701.91
 —
 1701.99
 —
 2207.10
 Αιθυλική αλκοόλη μη μετουσιωμένη, με κατ’ όγκο αλκοολικό τίτλο 80 % vol ή περισσότερο
 3 εκατόλιτρα
 2 500 EUR/εκατόλιτρο καθαρής αλκοόλης
 2208.20
 Αποστάγματα, λικέρ και άλλα οινοπνευματώδη ποτά
 5 εκατόλιτρα
 2 500 EUR/εκατόλιτρο καθαρής αλκοόλης
 2208.30
 2208.40
 2208.50
 2208.60
 2208.70
 ex ex 2208.90
 1
 2402.20
 Τσιγάρα που περιέχουν καπνό
 35 χιλιάδες τεμάχια
 120 EUR/1 000 τεμάχια
 ΠΑΡΑΡΤΗΜΑ ΙΙ
 ΧΑΡΑΚΤΗΡΙΣΤΙΚΑ ΤΩΝ ΜΟΛΥΒΔΟΣΦΡΑΓΙΔΩΝ
 Οι μολυβδοσφραγίδες που αναφέρονται στο άρθρο 31 του παρόντος προσαρτήματος απαιτείται να παρουσιάζουν τουλάχιστον τα χαρακτηριστικά και τις τεχνικές προδιαγραφές που ακολουθούν:
 α)
 Βασικά χαρακτηριστικά:
 Οι μολυβδοσφραγίδες απαιτείται:
 1.
 να είναι ανθεκτικές υπό συνθήκες συνήθους χρήσης,
 2.
 να προσφέρονται για εύκολη επαλήθευση και αναγνώριση,
 3.
 να είναι κατασκευασμένες κατά τρόπο που να επιτρέπει να γίνεται αντιληπτή με γυμνό μάτι κάθε θραύση ή αφαίρεση τμημάτων,
 4.
 να προορίζονται για μία και μόνη χρήση ή, όσον αφορά τις μολυβδοσφραγίδες πολλαπλής χρήσης, να έχουν επινοηθεί έτσι που κάθε φορά που επανατοποθετούνται να αναγνωρίζονται σαφώς με εξατομικευμένη ένδειξη,
 5.
 να φέρουν σημεία αναγνώρισης.
 β)
 Τεχνικές προδιαγραφές:
 1.
 το σχήμα και οι διαστάσεις των μολυβδοσφραγίδων είναι δυνατό να ποικίλλουν ανάλογα με το είδος της χρησιμοποιούμενης μολυβδοσφραγίδας, οι διαστάσεις όμως πρέπει να είναι τέτοιες που να επιτρέπουν τον εύκολο εντοπισμό των σημείων αναγνώρισης·
 2.


text:
η παραβίαση των σημείων αναγνώρισης των μολυβδοσφραγίδων πρέπει να είναι αδύνατη και η αναπαραγωγή τους δυσχερής·
 3.
 το χρησιμοποιούμενο υλικό πρέπει να επιτρέπει την αποφυγή τυχαίων θραύσεων και την παρεμπόδιση μη δυνάμενης να αποκαλυφθεί πλαστογράφησης ή νέας χρησιμοποίησης.
 ΠΑΡΑΡΤΗΜΑ IΙΙ
 ΚΡΙΤΗΡΙΑ ΠΟΥ ΑΝΑΦΕΡΟΝΤΑΙ ΣΤΑ ΑΡΘΡΑ 53 ΚΑΙ 54
 Κριτήρια
 Παρατηρήσεις
 1.
 Επαρκής πείρα
 Η επαρκής πείρα πιστοποιείται με την ορθή και τακτική χρήση τους καθεστώτος κοινής διαμετακόμισης, με την ιδιότητα του κύριου υπόχρεου, κατά τη διάρκεια μιας από τις ακόλουθες περιόδους που προηγούνται της αίτησης:
 —
 εξάμηνη περίοδος για την εφαρμογή των άρθρων 53 παράγραφος 3 στοιχείο α) και 54 παράγραφος 1,
 —
 περίοδος ενός έτους για την εφαρμογή των άρθρων 53 παράγραφος 3 στοιχείο β) και 54 παράγραφος 2 στοιχείο α),
 —
 διετής περίοδος για την εφαρμογή των άρθρων 53 παράγραφος 4 και 54 παράγραφος 2 στοιχείο β).
 2.
 Υψηλού επιπέδου συνεργασία με τις αρμόδιες αρχές
 Ο κύριος υπόχρεος διατηρεί υψηλού επιπέδου συνεργασία με τις αρμόδιες αρχές εφόσον θεσπίζει στο πλαίσιο της διαχείρισης των πράξεων που εκτελεί, ειδικά μέτρα που παρέχουν στις αρχές αυτές αυξημένες δυνατότητες ελέγχου και προστασίας των διακυβευομένων συμφερόντων.
 Τα μέτρα αυτά είναι δυνατό, ιδίως προς ικανοποίηση των αρμοδίων αρχών, να αφορούν:
 —
 τους όρους για την υποβολή της δήλωσης διαμετακόμισης,
 —
 το περιεχόμενο της δήλωσης διαμετακόμισης, εφόσον ο κύριος υπόχρεος παρέχει στη δήλωση αυτή συμπληρωματικά στοιχεία, σε περιπτώσεις που τα στοιχεία αυτά δεν είναι υποχρεωτικά,
 ή
 —
 τους τρόπους διεκπεραίωσης των διατυπώσεων για την υπαγωγή στο καθεστώς (ειδικότερα την υποβολή της δήλωσης σε ένα και μόνο τελωνείο).
 3.
 Διατήρηση του ελέγχου της μεταφοράς
 Ο κύριος υπόχρεος αποδεικνύει ότι έχει τον έλεγχο της μεταφοράς, ιδίως:
 α)
 όταν πραγματοποιεί ο ίδιος τη μεταφορά εφαρμόζοντας υψηλές προδιαγραφές ασφαλείας·
 ή
 β)
 εάν χρησιμοποιεί μεταφορέα βάσει σύμβασης μακράς διαρκείας, ο οποίος προσφέρει υπηρεσίες που εγγυώνται υψηλές προδιαγραφές ασφαλείας·
 ή
 γ)
 εάν χρησιμοποιεί μεσάζοντες που έχουν υπογράψει συμβάσεις με μεταφορέα ο οποίος παρέχει υπηρεσίες που εγγυώνται υψηλές προδιαγραφές ασφαλείας.
 4.
 Καλή οικονομική κατάσταση, επαρκής για την εκπλήρωση των υποχρεώσεών
 Ο κύριος υπόχρεος αποδεικνύει ότι διαθέτει καλή οικονομική κατάσταση, επαρκή για την επιτυχή τήρηση των υποχρεώσεών του, υποβάλλοντας στις αρμόδιες αρχές τα στοιχεία που πιστοποιούν ότι διαθέτει τα μέσα που του επιτρέπουν να καταβάλει το ποσό της οφειλής που ενδέχεται να γεννηθεί, όσον αφορά τα σχετικά εμπορεύματα.
 ΠΑΡΑΡΤΗΜΑ IV
 ΛΕΠΤΟΜΕΡΕΙΕΣ ΕΦΑΡΜΟΓΗΣ ΤΟΥ ΑΡΘΡΟΥ 54 ΠΑΡΑΓΡΑΦΟΣ 7
 Προσωρινή απαγόρευση της σύστασης συνολικής εγγύησης μειωμένου ποσού ή απαγόρευση σύστασης συνολικής εγγύησης
 1.
 Περιπτώσεις κατά τις οποίες μπορεί να απαγορευθεί προσωρινά η σύσταση συνολικής εγγύησης μειωμένου ποσού ή η σύσταση συνολικής εγγύησης
 1.1.
 Προσωρινή απαγόρευση της σύστασης συνολικής εγγύησης μειωμένου ποσού
 Ως «ειδικές περιστάσεις» κατά την έννοια του άρθρου 54 παράγραφος 6, νοείται η κατάσταση κατά την οποία αποδεικνύεται για σημαντικό αριθμό περιπτώσεων στις οποίες συμμετέχουν περισσότεροι του ενός κύριοι υπόχρεοι και κατά τις οποίες τίθεται σε κίνδυνο η ορθή λειτουργία του καθεστώτος ότι, παρά την ενδεχόμενη εφαρμογή των άρθρων 50 και 57, η συνολική εγγύηση μειωμένου ποσού που αναφέρεται στο άρθρο 54 παράγραφος 2 δεν διασφαλίζει πλέον την εντός της προβλεπόμενης προθεσμίας πληρωμή των